Selepas dua malam di penjara Najib bakal muncul di mahkamah KL esok

Selepas dua hari daripada 12 tahun bermalam di Penjara Kajang, Datuk Seri Najib Razak dijangka membuat kemunculan pertama di Kompleks Mahkamah Kuala Lumpur esok (Khamis, 25 Ogos 2022).

Bekas Perdana Menteri pertama Malaysia yang dipenjara itu dijangka menghadiri perbicaraan kes penyelewengan dana 1Malaysia Development Berhad (1MDB) berjumlah RM2.28 bilion di hadapan Hakim Mahkamah Tinggi, Datuk Collin Lawrence Sequerah.

Sequerah sebelum ini, menetapkan esok bagi pengurusan kes penyelewengan dana RM2.3 bilion milik 1MDB, di mana Najib menghadapi empat pertuduhan.

Ahli Parlimen Pekan berusia 68 tahun itu, dituduh menggunakan kedudukannya bagi mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Timbalan Pendakwa Raya, Ahmad Akram Gharib dilapor mengesahkan perkara tersebut.

‘Raja Media Sosial’ UMNO itu sekali lagi akan muncul di Mahkamah Tinggi Kuala Lumpur pada Jumaat (26 Ogos) bagi menghadiri perbicaraan kes meminda laporan audit 1MDB, bersama bekas Ketua Pegawai Eksekutif 1MDB Arul Kanda Kandasamy.

Bagi kes itu, mahkamah menetapkan 26 Ogos dan beberapa tarikh lain pada 2 September serta 21, 25 dan 28 Oktober untuk meneruskan perbicaraan di hadapan Hakim Mohamed Zaini Mazlan.

Pada 12 Disember 2018, Najib didakwa menggunakan kedudukannya untuk mengarahkan pindaan terhadap laporan akhir pengauditan 1MDB sebelum dibentang kepada Jawatankuasa Kira-Kira Wang Negara (PAC) untuk mengelak tindakan diambil terhadapnya.

Najib juga berdepan enam pertuduhan pecah amanah ke atas harta kerajaan berjumlah RM6.6 bilion berkaitan bayaran kepada International Petroleum Investment Company (IPIC).


WHO jangka korban Covid di Eropah bakal cecah 2.2 juta pada Mac

Pertubuhan Kesihatan Sedunia (WHO) memberi amaran lebih 700,000 lagi kematian bakal direkodkan di Eropah akibat jangkitan Covid-19 pada Mac tahun depan, menjadikan angka kumulatif yang terkorban akan mencecah 2.2 juta.

Sehubungan itu, WHO menggesa penduduk di Eropah untuk mendapatkan suntikan vaksin dan dos penggalak dengan kadar segera.

Angka korban secara keseluruhan di 53 negara di wilayah WHO Eropah kini sudah mencecah lebih 1.5 juta, susulan kenaikan kes harian sebanyak dua kali ganda sejak September lalu, kepada 4,200 sehari.

Wilayah WHO Eropah yang terlibat adalah Russia dan bekas Republik Soviet yang lain, serta Turki.

Selain itu, WHO menyatakan korban terkumpul yang direkodkan diunjurkan mencecah lebih 2.2 juta menjelang musim bunga tahun depan berdasarkan keadaan semasa.

Manakala, penggunaan unit rawatan rapi (ICU) di hospital bakal berdepan dengan tekanan tinggi atau berlebihan di 49 daripada 53 negara menjelang 1 Mac nanti.

Menurut WHO Eropah, pada awal 2022 pula, Perancis, Sepanyol dan Hungary adalah negara yang dijangka mengalami tekanan melampau dalam penggunaan ICU.

Semalam, Belanda sudah mula memindahkan pesakit Covid-19 merentasi sempadan ke Jerman apabila tekanan memuncak ke atas penggunaan hospital dan kadar jangkitan terus melonjak ke paras tertinggi.

Isnin lalu, Austria juga sudah melaksanakan perintah berkurung kepada semua penduduknya bagi mencegah penularan gelombang baharu Covid-19 ini.

Sementara itu, WHO memaklumkan bilangan individu tidak divaksin adalah tinggi dan perlindungan vaksin yang semakin berkurangan adalah sebab utama terjadinya penularan baharu di Eropah, di samping jangkitan varian Delta serta kelonggaran penjagaan kebersihan.

Pengarah WHO Eropah, Hans Kluge menyeru orang ramai untuk segera mendapatkan suntikan vaksin dan juga mendapatkan dos penggalak ‘jika ditawarkan’. – Agensi


Perbuatan rasuah penyumbang inflasi tinggi?

Harga barang dan makanan bakal melonjak sehingga lebih 10 peratus pada 2023 berdasarkan kepada unjuran kadar inflasi yang dijangka meningkat kepada enam hingga tujuh peratus.

Ini kerana harga makanan dan minuman pada November meningkat pada kadar 7.3 peratus berbanding 7.1 peratus bulan sebelumnya, dengan kadar inflasi pada empat peratus disebabkan kenaikan harga makanan terutama berasaskan ayam dan tepung mengikut data Jabatan Perangkaan.

Bank Negara Malaysia (BNM) memaklumkan, inflasi dijangka kekal tinggi 2023 berikutan tekanan permintaan dan kos, harga komoditi global akibat konflik di Ukraine dan gangguan bekalan berlarutan yang ketika ini ditangani oleh kawalan harga dan subsidi.

Kementerian Ekonomi berjanji untuk membangunkan ekosistem berasaskan data-data harga dari seluruh negara untuk menyuntik keanjalan harga dan bekalan sebagai salah satu usaha mengawal inflasi di masa akan datang.

Namun, jika harga barang dan inflasi terus meningkat, ia akan memberi kesan besar kepada pengguna terutama golongan B40 yang mempunyai pendapatan kurang RM2,000 sebulan.

Dalam pada itu, satu siasatan mendedahkan bahawa gejala rasuah berlaku dalam beberapa pentadbiran awam bagi memudahkan urus niaga perkhidmatan, yang menjadi kos tambahan yang membebankan rakyat yang terlibat.

Salah satu hasil ‘fenomena’ ini adalah pelaksanaan projek yang kurang berkualiti, kerana kadang-kadang ia tertakluk kepada kaedah ‘sorok-sorok’ dari bawah meja, dan harga untuk itu dibayar terlalu tinggi melalui rancangan sesebuah kesepakatan.

Menurut Ketua Pegawai Eksekutif Institut Demokrasi dan Hal Ehwal Ekonomi (IDEAS), Dr Tricia Yeoh, perkara itu dibuktikan menerusi satu kertas kerja oleh Coalition for Business Integrity (CBI) yang mengenal pasti bahawa proses pembekalan barangan dan perkhidmatan yang mempunyai unsur rasuah akan menyebabkan peningkatan kos.

“Ekoran kos pengurusan perniagaan yang semakin meningkat, kesannya terpaksa ditanggung oleh rakyat sebagai pengguna akhir.”

Menurut beliau, hasil dapatan daripada kertas kerja itu juga mendedahkan bagaimana rasuah memberi kesan kepada kos sara hidup pengguna melalui penciptaan tekanan menaik ke atas harga barangan dan perkhidmatan pengguna.

“Penyelidikan kolaboratif ini mendapati bagaimana rasuah sistemik bukan suatu yang hanya memberi kesan kepada peringkat tertinggi masyarakat, malah sebenarnya ia turut memberi kesan negatif kepada kehidupan seharian rakyat melalui inflasi buatan sehingga meningkatkan kos sara hidup.”

Tambahnya lagi, dengan tumpuan pada sektor pembinaan, pendidikan dan penjagaan kesihatan, penyelidikan dilakukan oleh IDEAS dan CBI ini juga mendapati bahawa pemberian habuan adalah satu bentuk rasuah yang paling biasa dalam sektor swasta dan awam.

Sementara itu, Ketua Pegawai Eksekutif CBI, Mark Chay memneritahu, perbuatan rasuah juga menyumbang kepada tahap inflasi harga yang lebih tinggi serta menekan pendapatan orang ramai, sekali gus menggalakkan lebih banyak rasuah yang membawa kepada kitaran ganas penindasan terhadap rakyat.

Menurutnya lagi, salah satu sebab punca kos sara hidup naik adalah disebabkan oleh rasuah apabila perkara itu berkait rapat dengan isu kos melaksanakan perniagaan.

“Ini berlaku apabila urusan perniagaan diselitkan dengan keperluan untuk merasuah, malah perbuatan jijik rasuah ini dikira sebagai kos pengurusan perniagaan.”

Oleh itu, amalan rasuah dan salah guna kuasa telah mengganggu persaingan sihat, menyekat pembangunan sektor swasta, menyebabkan halangan kemasukan para pelabur asing, menjejaskan penyampaian perkhidmatan awam yang efisien serta menghasilkan perbelanjaan kerajaan yang tidak cekap.

Ini jelas menunjukkan bahawa rasuah adalah fenomena yang merosakkan, bukan sahaja kepada diri tetapi juga generasi dan negara.


Kontroversi konsert adegan tak senonoh, Timbalan Menteri pertahan Fahmi tak perlu letak jawatan

Teo Nie Ching hari ini membidas kenyataan Ahli Majlis Pimpinan Tertinggi Bersatu Datuk Wan Saiful Wan Jan yang mendesak Menteri Komunikasi dan Digital Fahmi Fadzil melepaskan jawatan susulan aksi biadab kumpulan The 1975 di hadapan peminat di Festival Good Vibes 2023.

Timbalan Menteri Komunikasi dan Digital itu, yang menyifatkan desakan Wan Saiful sebagai tindakan tidak berfikiran panjang, berkata kenyataan Ahli Parlimen Tasek Gelugor tersebut adalah tidak logik.

“Kumpulan The 1975 dengan jelas telah melanggar perjanjian mereka dengan penganjur dan melanggar undang-undang negara.

“Kalau disebabkan itu Menteri perlu letak jawatan, adakah Wan Saiful akan suruh Menteri Pengangkutan letak jawatan jika orang melanggar peraturan had laju, lalu lintas?” katanya dalam catatan di laman Facebook.

Semalam, Fahmi mengarahkan penganjuran Festival Good Vibes 2023, yang dijadual berlangsung sehingga hari ini, dibatalkan serta-merta dan berkata pendirian Kerajaan Perpaduan adalah jelas serta tidak akan berkompromi terhadap mana-mana pihak yang mencabar, memperlekeh dan melanggar undang-undang Malaysia.

Kementerian Komunikasi dan Digital, melalui Jawatankuasa Permohonan Penggambaran Filem Asing dan Persembahan Artis Luar Negara (JK-PUSPAL), telah membuat keputusan untuk menyenarai hitam kumpulan muzik dari British itu daripada membuat persembahan di negara ini.


Portal dakwa Anwar akan pilih Zahid sebagai TPM, balas jasa anak murid

Laporan sebuah portal mendakwa Datuk Seri Ahmad Zahid Hamidi bakal menjadi pilihan cikgunya, Datuk Seri Anwar Ibrahim  untuk dilantik sebagai Timbalan Perdana Menteri (TPM) dalam kerajaan baharu.

Memetik laporan The Malaysia Insight, Perdana Menteri (PM) Ke-10 itu lebih cenderung untuk memilih Zahid sebagai timbalannya kerana jasanya membantu menjadi PM selepas mengidam untuk sekian lama dan hanya dengan sokongan UMNO-Barisan Nasional (BN) baharu ia dapat menjadi kenyataan kini.

Memetik sumber, portal tersebut berkata Anwar perlu bergantung kepada Zahid untuk kekal berkuasa dan kerajaan hanya akan stabil dengan sokongan Ahli Parlimen UMNO-BN.

Realitinya Zahid membantu Anwar untuk menjadi PM dan ia perlu diperakui. Beliau juga satu-satunya individu yang boleh membantu mengekalkan 30 kerusi BN,” kata satu sumber rapat dipetik laporan tersebut.

“Apa yang kita mahu lihat, beri Anwar kebebasan untuk memilih timbalan dan Kabinetnya. Jika ia tidak berfungsi, buang saja mereka,” katanya.

Jika jangkaan laporan tersebut menjadi kenyataan, ia adalah isyarat Anwar mengabaikan prinsipnya hanya kerana mahu mengekalkan kuasa semata-mata walaupun menyedari anak muridnya itu masih berdepan pendakwaan di mahkamah.

Mungkin Anwar tidak mahu melihat insiden yang berlaku terhadap Tan Sri Muhyiddin Yassin akan dihadapinya juga, apabila beberapa Ahli Parlimen UMNO sebelum ini menarik sokongan terhadap kerajaan Perikatan Nasional (PN).

Kabinet baharu mungkin dinamakan pada masa terdekat, malah Anwar juga sudah mengemukakan senarai kepada Yang Di-Pertuan Agong Al-Sultan Abdullah semasa sesi menghadapi semalam.

Anwar mengangkat sumpah sebagai PM Ke-10 Khamis lalu selepas Pilihan Raya Umum ke-15 (PRU-15) yang meyaksikan Zahid mengheret UMNO bekerjasama dengan Pakatan Harapan (PH) dan DAP walaupun kedua-duanya merupakan seteru utama.

Terdahulu, Gabungan Pilihan Raya Bersih dan Adil (Bersih) menggesa Anwar tidak membawa masuk pemimpin kluster mahkamah dalam kerajaan bakal dibentuknya.

Bersih membuat pendirian ahli politik yang berdepan pendakwaan di mahkamah perlu diketepikan daripada barisan pentadbiran kerajaan yang akan diumumkan Perdana Menteri Datuk Seri Anwar Ibrahim.

“Bersih berpandangan bahawa sehingga dan melainkan kedua-dua pihak pendakwaan dan kehakiman benar-benar bebas daripada pengaruh politik, ahli politik yang masih mempunyai kes mahkamah mengambil jawatan eksekutif adalah langsung tidak boleh diterima.

“Ini kerana sebarang pembebasan akan dilihat sebagai pemberian pengampunan kepada mereka yang di pihak Eksekutif, sekalipun jika kes mereka secara meritnya layak dibebaskan.

“Hal ini akan melumpuhkan keyakinan rakyat terhadap kedua-dua AGC dan kehakiman,” kata Bersih.

Bersih juga mengingatkan bahawa gerakan politik sedemikian boleh menimbulkan keraguan terhadap integriti kerajaan Anwar dan mencemarkan reputasi negara.

Bersih juga meluahkan kebimbangan dengan cadangan pihak tertentu dan individu supaya Zahid dipertimbangkan untuk jawatan TPM dalam pembentukan kabinet baru nanti.

“Zahid masih dalam perbicaraan untuk 47 pendakwaan jenayah pecah amanah dalam kes Yayasan Akalbudi.

“Walaupun beliau telah dibebaskan daripada 40 tuduhan rasuah skim visa VLN oleh Mahkamah Tinggi pada 22 September lalu, pasukan pendakwaan juga telah mengemukakan rayuan untuk kes tersebut,” kata Bersih.

Bersih juga menggesa semua parti dalam kerajaan campuran supaya mengelak daripada menamakan individu yang sedang berdepan dengan kes mahkamah untuk pertimbangan Anwar.

“Wakil rakyat yang sedang menjalani kes rasuah seperti (Pengerusi DAP) Lim Guan Eng, Presiden Muda) Syed Saddiq dan (Pengerusi BN Sabah) Datuk Seri Bung Mokhtar Radin, tidak boleh dilantik ke dalam kabinet sehingga kes mereka selesai sepenuhnya oleh mahkamah tanpa sebarang

campur tangan Eksekutif melalui Jabatan Peguam Negara,” katanya lagi.

Terdahulu, spekulasi tercetus selepas Anwar memberi bayangan tidak menolak pemimpin kluster mahkamah bakal dibawa masuk dalam Kabinet memandangkan seseorang itu masih tidak didapati bersalah selagi hukuman belum dijatuhkan.


PRU-15: Banjir dijangka pertengahan November

Menteri Alam Sekitar dan Air Datuk Seri Tuan Ibrahim Tuan Man berkata Pilihan Raya Umum Ke-15 (PRU-15) tidak sesuai diadakan pada tahun ini disebabkan taburan hujan tinggi dan risiko bencana banjir yang dijangka berlaku pada pertengahan November ini.

Beliau berkata berdasarkan ramalan keadaan cuaca yang dikeluarkan Jabatan Meteorologi Malaysia sebelum ini, negara akan menerima taburan hujan yang lebih pada pertengahan November ini berbanding bulan-bulan lain, menurut Bernama.

“Kalau buat PRU masa ini memang tidak sesuai…

“Kalau buat PRU, anggota polis kena jaga peti undi, mana hendak jaga keselamatan rakyat yang terjejas akibat bencana banjir lagi.

“Tambahan pula, jumlah anggota polis tidak cukup untuk tampung semua ini,” katanya.

Timbalan Presiden PAS itu berkata demikian kepada pemberita selepas merasmikan Sambutan Hari Sungai Sedunia Peringkat Kebangsaan 2022 dan Sambutan 90 Tahun Jabatan Pengairan dan Saliran (JPS) di Lembangan Sungai Muda, di Sungai Petani, Kedah, hari ini.

Tuan Ibrahim berkata selain situasi kini tidak mendesak untuk diadakan pilihan raya, PRU-15 juga perlu dibuat dan dirancang dengan berhati-hati supaya tidak menimbulkan sebarang mudarat dan masalah kepada semua pihak terutamanya rakyat.


Minta maaf : Kor Ming pun seru UMNO ‘move on’

Selepas Setiausaha Agong DAP, Anthony Loke meminta Pemuda UMNO ‘move on’, hari ini Naib Pengerusi DAP, Nga Kor Ming turut menyuarakan perkara sama.

Kor Ming mahu UMNO melupakan kisah silam serta persengketaan politik antara mereka dan fokus untuk memperkukuh kedudukan kerajaan campuran.

“Oleh kerana itu, saya dengan rendah hati memohon semua pengundi supaya mengundi parti yang sehaluan dengan kerajaan persekutuan supaya kita jangan mematahkan momentum yang kita susah payah hendak bina ini.

“Jangan patahkan momentum yang sudah pun ada ini, biarkan kita ada kestabilan politik dalam tempoh lima tahun. Bagi masa kepada kerajaan yang ada pada hari ini, selain kepada agensi kerajaan untuk mempamer dan melaksanakan apa yang kita mampu lakukan bersama.

“Kita sudah ‘move on’, Presiden UMNO (Datuk Seri Ahmad Zahid Hamidi) pun sudah ‘move on’ dan sekarang fokus utama kita adalah bagaimana untuk membantu UMNO dan UMNO membantu DAP untuk memperkukuhkan kerajaan Malaysia Madani demi kesejahteraan rakyat dan kestabilan politik negara,” katanya ketika diminta mengulas soal gesaan Ketua Pemuda UMNO yang mahu DAP meminta maaf kepada ahlinya.

Ketua Pemuda UMNO, Dr Akmal Saleh menyeru agar DAP memohon maaf kepada UMNO atas tohmahan terhadap parti itu yang mengguris hati semua ahlinya sehingga kini.

Kata Akmal, ada ahli yang datang berjumpa, mengadu dan meluahkan perasaan risau apabila bersama DAP, ‘keris’ UMNO akan terperosok ke bumi.

Namun Zahid ketika menyampaikan Ucapan Dasar pada PAU 2023 lalu meminta agar tiada lagi kenyataan yang mengguris hati antara mereka malah beliau menyeru agar rakan-rakan baharunya dalam kerajaan campuran itu juga tidak lagi mengeluarkan kenyataan yang mengguris hati orang Melayu.


Malaysia, Microsoft umum kerjasama MyDigital GovTech Innovation

Kerajaan Malaysia dan Microsoft mengumumkan kerjasama MyDIGITAL GovTech Innovation, sebagai komitmen terhadap inovasi, kemahiran digital dan membina daya tahan ekonomi untuk Malaysia.

Pengumuman ini adalah susulan daripada Surat Hasrat (LoI) yang ditandatangani antara Microsoft dan MyDIGITAL Corporation sempena kunjungan Perdana Menteri Datuk Seri Ismail Sabri Yaakob ke Amerika Syarikat pada Mei 2022.

Dalam kenyataan semalam, Microsoft berkata LoI mengenal pasti bidang kerjasama yang berkenaan termasuk membangunkan keupayaan keselamatan siber, menggalakkan penggunaan teknologi digital oleh sektor awam dan memupuk bakat mahir untuk mengembangkan ekonomi digital.

Bagi meneruskan usaha memperkukuh daya tahan ekonomi Malaysia, Microsoft dan agensi-agensi utama kerajaan seperti MyDIGITAL Corporation dan Unit Pemodenan Tadbiran dan Perancangan Pengurusan Malaysia (MAMPU) akan menyediakan latihan untuk kakitangan sektor awam untuk melengkapkan mereka dengan kemahiran digital, lantas menyokong aspirasi negara untuk mencapai pembangunan yang inklusif, bertanggungjawab dan mampan.

Menteri di Jabatan Perdana Menteri (Ekonomi) Datuk Seri Mustapa Mohamed yang mengumumkan inisiatif itu bagi pihak kerajaan, berkata peranan perkhidmatan awam Malaysia penting untuk membina daya tahan ekonomi negara dalam suasana yang mencabar ini.

“Kerjasama jangka panjang kami dengan Microsoft akan membolehkan perkhidmatan awam beroperasi secara lebih inovatif, berpandukan data dan bertumpukan rakyat untuk mencari penyelesaian dan merangka dasar-dasar berkesan.

“Inisiatif seperti ini adalah satu langkah penting untuk melengkapkan Malaysia dengan keupayaan untuk membangunkan ekonomi yang mendahulukan digital.

“Kami mengalu-alukan sumbangtara berterusan Microsoft sebagai rakan teknologi dan ilmu pengetahuan kepada Malaysia, termasuk komitmen mereka untuk melatih 300,000 orang menjelang 2024 dengan kerjasama Pembangunan Sumber Manusia Berhad (HRD Corp),” katanya.

Mustapa berkongsi bahawa inisiatif yang diumumkan hari ini menandakan satu lagi mercu jaya dalam kerjasama kerajaan Malaysia dengan Microsoft, dalam usaha mencapai sasaran yang digariskan dalam Rancangan Malaysia Ke-12 dan Rangka Tindakan Ekonomi Digital Malaysia.

Katanya sasarannya termasuk 80 peratus penggunaan storan pengkomputeran awan merentas sektor awam pada 2022 dan mencapai tahap celik digital 100 peratus dalam kalangan penjawat awam dan menyediakan perkhidmatan kerajaan dalam talian serba lengkap pada tahap 80 peratus menjelang 2025.

Menurut Microsoft, pengumuman hari ini turut menyokong Rangka Kerja Teknologi Awan (CFA) yang ditandatangani antara syarikat dan MAMPU baru-baru ini, untuk membina rangkaian awan yang boleh dipercayai dan memperkasakan sektor awam di Malaysia untuk mencapai transformasi digital.

Naib Presiden Eksekutif dan Presiden, Kerjasama Transformasi Negara, Microsoft Jean-Philippe Courtois berkata misi syarikat ialah memperkasakan setiap orang dan setiap organisasi di muka bumi untuk mencapai lebih lagi.

“Semua orang mesti menikmati manfaat teknologi. Usaha ini jelas dilihat daripada komitmen kami kepada Malaysia. Tahun ini merupakan ulang tahun ke-30 Microsoft bertapak di Malaysia dan kami berbesar hati untuk meraikannya bersama rakan-rakan kerjasama kami dari kerajaan Malaysia.

“Microsoft bertekad meneruskan kerjasama kami untuk membolehkan Malaysia memanfaatkan kepakaran dan keupayaan kami dalam bidang teknologi bagi memacu pertumbuhan terangkum dan membina daya tahan dalam era digital,” katanya. – Bernama


7 Februari rayuan akhir kes lucut hak dana 1MDB diberi Najib

Mahkamah Persekutuan hari ini (Selasa, 18 Oktober 2022) menetapkan 7 Februari tahun depan untuk mendengar rayuan pihak pendakwaan berhubung kegagalan permohonan pelucuthakan terhadap beberapa syarikat dan entiti, termasuk parti politik seperti UMNO dan MCA, berhubung dana 1Malaysia Development Bhd (1MDB) yang diterima daripada bekas Perdana Menteri Datuk Seri Najib Razak.

Perkara itu dikemukakan untuk pengurusan kes di hadapan Timbalan Pendaftar Mahkamah Persekutuan Siti Hajar Mustaffa, yang menetapkan tarikh perbicaraan.

Rayuan pendakwaan dibuat selepas gagal dalam pelucuthakan terhadap Habib Jewels Sdn Bhd; Hattatex Trading; Wanita MCA; UMNO Pusat; Badan Perhubungan UMNO Pahang; Badan Perhubungan UMNO Kedah; penyandang Ahli Parlimen Baling Datuk Seri Abdul Azeez Abd Rahim; dan tiga yang lain; K&Z Enterprise Sdn Bhd; dan Perano Sdn Bhd.

Habib Jewels diwakili oleh Gooi Yang Shuh dan Syazwani Mohd Zawawi mewakili UMNO Pusat, manakala pendakwaan diketuai Timbalan Pendakwa Raya Nik Haslinie Hashim.

Ini adalah rayuan terakhir oleh pihak pendakwaan dalam permohonan pelucuthakan mereka.

Pada 2 September lalu, Mahkamah Rayuan menolak rayuan pihak pendakwaan, di mana ia memutuskan bahawa tindakan pelucuthakan terhadap parti politik dan lain-lain tidak memenuhi keperluan di bawah Seksyen 56 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram Akta 2001 berkenaan dengan pelucuthakan harta apabila tiada pendakwaan.

Hakim Datuk Hadhariah Syed Ismail, yang juga sebahagian daripada panel tiga hakim diketuai oleh Datuk Abdul Karim Abdul Jalil, berkata “tidak ada sebab kukuh untuk mengganggu penemuan fakta bahawa rampasan (dana) yang diminta oleh pihak pendakwaan bukan daripada hasil daripada aktiviti yang menyalahi undang-undang”.

“Wang itu semua telah digunakan, dan entiti perniagaan tidak tahu bahawa wang itu datang daripada aktiviti menyalahi undang-undang Najib. Adalah sangat tidak adil bagi mahkamah membenarkan rayuan untuk perkhidmatan atau barangan yang dijual.

“Kami mendapati hakim Mahkamah Tinggi tidak melakukan sebarang kesilapan dalam undang-undang. Kami mengesahkan perintah Mahkamah Tinggi,” katanya.

Pada 13 Disember lalu, Hakim Mahkamah Tinggi, Mohd Nazlan Mohd Ghazali, menolak permohonan melucut hak harta oleh Pendakwa Raya selepas mendapati wang dalam akaun UMNO Kedah bukan hasil daripada aktiviti pengubahan wang haram manakala pembayaran diterima Habib Jewels dibuat melalui pembelian yang dilakukan dengan niat baik.

Bagi permohonan kerajaan melucut hak harta terhadap UMNO Kedah, Mohd Nazlan berkata wang RM1.05 juta diterima daripada parti itu tidak boleh dikatakan sebahagian daripada wang RM15 juta yang diberikan Najib pada tahun 2012 dan 2013.

Bagi kes membabitkan Habib Jewels yang menerima wang RM100,000 pula, hakim mendapati wang yang diterima daripada entiti itu bagi pembelian barangan kemas dilakukan dengan niat baik dalam maksud perniagaan biasa pihak responden.

Hakim berkata, pihak pendakwaan tidak mempertikaikan pembelian itu selepas responden mengemukakan bukti dokumen seperti resit pembelian.

SPRM memulakan rampasan pada 2019, kerana mereka didakwa menerima dana daripada Najib, dan jejak wang itu berasal daripada bekas presiden UMNO itu.

Najib kini menjalani hukuman penjara 12 tahun dan denda RM210 juta, selepas Mahkamah Persekutuan mengekalkan sabitan atas kesalahan salah guna kuasa, pecah amanah jenayah dan pengubahan wang haram dalam kes SRC International Sdn Bhd. SRC adalah bekas anak syarikat 1MDB.


New Zealand izin pelancong kuarantin di rumah

New Zealand akan membenarkan individu lengkap divaksinasi menjalani kuarantin kendiri di rumah sejajar pendekatan bertahap untuk membuka semula negara itu kepada kemasukan pelancong asing.

Perdana Menteri New Zealand, Jacinda Ardern berkata projek perintis bermula Oktober ini bakal membabitkan 150 individu yang akan menjadi warganegara atau penduduk tetap dan perlu lengkap divaksinasi.

“Pihak kami dalam usaha untuk memudahkan pelancong yang masuk ke negara ini untuk memendekkan masa untuk melakukan pengasingan kendiri pada masa akan datang,” jelasnya.

Sehingga kini, pelancong atau penduduk tetap New Zealand yang baru pulang atau ingin masuk ke negara itu perlu menjalani kuarantin di pusat yang ditetapkan sekurang-kurangnya selama 14 hari, tetapi kemudahan di fasiliti itu adalah sangat terhad.

Sejak Mac tahun lalu, New Zealand mampu melawan Covid-19, namun pada Ogos lalu negara itu mengambil langkah mengenakan sekatan dan penutupan penuh susulan penularan meluas varian Delta.

Manakala, bandar terbesarnya, Auckland kekal melaksanakan sekatan penuh kerana masih mencatatkan kes baharu setiap hari.

Ardern mengingatkan sekurang-kurangnya 90 peratus dari penduduknya perlu divaksin untuk mencegah penularan yang lebih teruk dan sebelum wabak ini merebak dengan lebih meluas ke seluruh negara itu.

Sehingga kini, hampir 43 peratus daripada lebih 4.87 juta populasinya sudah lengkap divaksin.

Pihak berkuasa New Zealand hari ini melaporkan 12 kes baharu Covid-19 dan semuanya tertumpu di Auckland, menjadikan angka kes melibatkan jangkitan varian Delta mencecah 1,177 kes. – Agensi


PRU-15: PAS tak terdesak hingga mahu tumpang tuah UMNO, BN

PAS tidak terdesak atau mahu menumpang tuah UMNO apabila ia tetap mahu bekerjasama dengan UMNO menerusi Muafakat Nasional (MN) bagi menghadapi Pilihan Raya Umum Ke-15 (PRU-15).

Naib Presiden PAS, Datuk Idris Ahmad berkata keputusan PAS itu bertepatan dengan pendirian parti itu untuk bekerjasama dengan semua parti Melayu, termasuk Parti Pribumi Bersatu Malaysia (Bersatu), demi penyatuan ummah dan mengelakkan perpecahan bangsa.

Memetik Utusan, beliau bagaimanapun berkata ada pihak yang cuba mencetuskan perpecahan dan melaga-lagakan usaha murni PAS dengan memberi gambaran parti itu terdesak dan hanya ingin menumpang tuah Barisan Nasional (BN) atau UMNO.

“UMNO marahkan Bersatu, sebab itu mereka tidak mahu untuk bekerjasama dalam MN. Kita faham UMNO marah Bersatu kerana sebab-sebab tertentu tetapi mereka sepatutnya berbincang terlebih dahulu dan meletakkan penyatuan ummah sebagai keutamaan.

“Kena fikirkan kenapa PAS sanggup membuat penyatuan ummah melalui MN dengan UMNO. Ini kerana PAS pentingkan penyatuan ummah berbanding mengingati perkara-perkara yang telah lepas.

“Dahulunya, sebelum wujud MN, di setiap pentas politik, apa yang saya tak kata terhadap UMNO? Begitu juga UMNO mengata PAS.

“Namun semua perkara itu kita ketepikan kerana kita semua sedar sekiranya berpanjangan akan menyebabkan perpecahan, sebab itu kita melakukan penyatuan ummah melalui MN,” katanya kepada pemberita pada Program Jualan Amal di Markas Pas Sungai Tinggi Trong di Bukit Gantang, hari ini.

Idris yang juga Menteri di Jabatan Perdana Menteri (Hal Ehwal Agama) berkata ada juga yang bertanya jika PAS benar-benar mahukan penyatuan ummah kenapa tidak jempat juga parti AMANAH.

“Kita telah berulang kali beritahu, kita boleh terima AMANAH untuk penyatuan ummah namun AMANAH perlu meninggalkan DAP terlebih dahulu dan kita akan terima dengan hati yang terbuka,” katanya.

Terdahulu, Ahli Majlis Kerja Tertinggi (MKT) UMNO, Isham Jalil mendakwa PAS terdesak untuk mengadakan kerjasama dengan BN atas alasan penyatuan ummah agar parti itu terus relevan pada PRU-15.

Isham berkata, alasan PAS itu hanyalah untuk ‘menumpang tuah’ BN setelah parti itu merasakan kerjasama dengan Bersatu tidak ada harapan lagi.


Mangsa banjir meningkat di Sabah, Johor kekal

Jumlah mangsa banjir yang ditempatkan di pusat pemindahan sementara (PPS) di Sabah menunjukkan sedikit peningkatan manakala jumlah mangsa di Johor kekal pagi ini.

Kemaskini perkembangan bencana banjir di Sabah dan Johor.

Di SABAH, Sekretariat Jawatankuasa Pengurusan Bencana Negeri (JPBN) Sabah dalam kenyataan memaklumkan jumlah mangsa banjir setakat 8 pagi ini meningkat kepada 535 orang daripada 165 keluarga dan ditempatkan di sembilan PPS, berbanding 478 orang daripada 151 keluarga malam tadi, menurut laporan Bernama.

“Mangsa teramai dipindahkan adalah di Telupid iaitu 208 orang daripada 65 keluarga dipindahkan ke empat PPS manakala di Beaufort, 200 orang daripada 55 keluarga dan dipindahkan ke satu PPS.

“Seramai 79 orang daripada 36 keluarga dipindahkan ke dua PPS di Paitan dan di Beluran 48 orang daripada sembilan keluarga di dua PPS. Mangsa banjir di Beaufort dijangka meningkat manakala daerah lain kekal,” menurut kenyataan itu.

Di JOHOR, jumlah mangsa yang ditempatkan di lapan PPS kekal 925 orang daripada 264 keluarga setakat 8 pagi ini.

Menurut kenyataan JBPN Johor, 877 orang daripada 249 keluarga berada di Batu Pahat manakala di Segamat pula 48 orang daripada 15 keluarga.

Sementara itu, keadaan cuaca di dua daerah tersebut cerah setakat 8 pagi, namun data pula menunjukkan paras air Sungai Bekok di Batu Pahat masih merekodkan bacaan melepasi tahap bahaya dengan bacaan 18.80 meter.


SPRM tahan Tajuddin, lapor portal

Bekas Pengerusi Prasarana Malaysia Berhad (Prasarana), Datuk Seri Tajuddin Abdul Rahman dilaporkan oleh portal berita The Vibes hari ini, telah ditahan Suruhanjaya Pencegahan Rasuah Malaysia (SPRM) semalam.

Tanpa memetik mana-mana sumber, portal berkenaan melaporkan Pengarah Pilihan Raya UMNO itu ditahan atas dua tuduhan salah guna kuasa.

Menurut portal itu, Ahli Parlimen Pasir Salak berkenaan ditahan selepas hadir untuk sesi soal siasat di Ibu Pejabat SPRM di Putrajaya tengah hari semalam, tetapi dibebaskan dengan jaminan mulut pada sebelah petang.

Portal berkenaan berkata, Tajuddin sepatutnya dituduh di mahkamah semalam, tetapi SPRM masih menunggu arahan lanjut dari Pejabat Peguam Negara.

“Maklumat lanjut berkaitan tuduhan itu tidak diperoleh tetapi Tajuddin sudah beberapa kali dituduh campur tangan dalam operasi dan urusan perniagaan Prasarana, di mana munculnya konflik kepentingan,” lapor portal itu.

Agenda Daily tidak dapat memastikan kesahihan berita berkenaan, namun sedang mendapatkan pengesahan daripada SPRM.

Kelmarin Kementerian Kewangan memecat Ahli Parlimen Pasir Salak daripada jawatan Pengerusi Prasarana selepas tular tingkah laku tidak bersesuaian beliau dalam mengendalikan sidang media nahas dua tren Transit Aliran Ringan (LRT) di ibu negara pada Selasa.

Selain tidak memakai pelitup muka, Tajuddin juga dituduh gagal dan tidak mempunyai perasaan sensitif atau empati terhadap mangsa tragedi LRT, sekali gus membuktikan beliau sama sekali tidak layak menduduki kerusi Pengerusi Prasarana.

Tajuddin juga didakwa membuat kenyataan kasar terhadap seorang wartawan asing dari China. Dengan reaksi air muka yang ditunjukkannya ketika memberi jawapan lucu yang menyakitkan terhadap soalan serius yang diajukan oleh wartawan itu.


Satu lagi portal kritik kerajaan disekat : laporan

Satu lagi portal berita yang lantang mengkritik kerajaan campuran, Malaysia Today dilaporkan disekat dakwa pengendalinya, Raja Petra Kamarudin.

Memetik laporan MalaysiaNow, Raja Petra yang mengendalikan portal itu lebih sedekad  mengkritik Menteri Komunikasi dan Digital, Fahmi Fadzil susulan perkara itu.

“Bila jadi pembangkang, menjerit tentang kebebasan bersuara. Bila jadi kerajaan, sekat Malaysia Today,” katanya.

Pengulas politik terkenal itu memberitahu MalaysiaNow, perkara tersebut disedari sebahagian besar pembaca portalnya, pertengahan bulan lalu.

Ujian di laman sesawang Open Observatory of Network Interference (Ooni) mengesahkan Malaysia Today disekat akses kepada pengguna sekurang-kurangnya dua penyedia perkhidmatan internet (ISP) utama di Malaysia – Maxis dan Celcom.

Sejak akses laman tersebut disekat, Raja Petra memaklumkan pembacanya supaya memasang alat atau tetapan yang boleh memintas sekatan itu.

Dakwanya lagi, tiada sebarang maklum balas daripada Suruhanjaya Komunikasi dan Multimedia Malaysia (SKMM), agensi pengawal selia di bawah Kementerian Komunikasi dan Digital yang diberi kuasa untuk menyekat laman sesawang ‘tidak diingini’.

“Kami tidak dapat memastikan kesahihannya 100% kerana sekatan itu tidak pernah diumumkan secara rasmi oleh SKMM,” katanya sambil menambah sekatan tersebut mengurangkan jumlah pembaca sebanyak 70%.

Minggu lalu, akses portal berita MalaysiaNow disekat beberapa penyedia perkhidmatan Internet utama sebelum ia ditarik balik kira-kira 48 jam kemudian berikutan kecaman daripada aktivis, wartawan dan ahli politik.

Sekatan terhadap MalaysiaNow dipercayai pertama kali dilakukan sejak 2016 membabitkan portal berita yang mempunyai akreditasi media dari Jabatan Penerangan.

Pada Februari 2016, portal berita The Malaysian Insider disekat SKMM beberapa minggu sebelum akhirnya ditutup.

Raja Petra berkata laman sesawang Malaysia Today disekat di bawah pentadbiran beberapa perdana menteri seperti Tun Abdullah Ahmad Badawi, Datuk Seri Najib Razak dan Datuk Seri Ismail Sabri Yaakob.

Katanya, tiada sebarang sekatan akses kepada portalnya semasa zaman pentadbiran Tan Sri Muhyiddin Yassin dan Tun Dr Mahathir Mohamad dari 2018 hingga 2020 walaupun lantang mengkritik pemimpin veteran tersebut.

“Nampaknya kerajaan sekarang lebih-lebih lagi tidak menghormati kebebasan, terutama sekali kebebasan bersuara.

“Orang yang bermusuh sangat dengan kebebasan bersuara ialah Fahmi,” katanya sambil menambah kebebasan media sudah mati di Malaysia.


Kes Covid-19 di Singapura melonjak semula

Jangkitan baharu Covid-19 di Singapura dalam tempoh 24 jam semalam naik semula daripada 2,470 kes yang dilaporkan pada Isnin, kepada 3,397 kes semalam.

Kementerian Kesihatan Singapura (MOH) dalam laporan harian Covid-19 bagaimanapun memaklumkan kadar jangkitan mingguan turun kepada 0.82 berbanding 0.84 pada Isnin.

Kadar jangkitan merujuk kepada nisbah kes komuniti pada minggu lalu berbanding minggu sebelumnya.

Kadar pertumbuhan jangkitan mingguan yang melebihi satu menunjukkan bahawa jumlah kes mingguan baharu Covid-19 masih meningkat.

Jumlah jangkitan terbaharu itu melibatkan 3,222 kes dalam komuniti, 169 melibatkan pekerja asing dan enam kes import.

Kes dalam komuniti turut melibatkan 513 pesakit berusia 60 tahun dan ke atas, kata MOH sambil menjelaskan kumulatif kini mencecah 224,200 kes.

MOH juga memaklumkan dalam tempoh 24 jam itu 12 pesakit berusia 58 hingga 95 tahun meninggal dunia akibat komplikasi Covid-19.

Jumlah terbaharu itu menjadikan keseluruhannya 523 kes kematian dilaporkan di Singapura, kata MOH.

Sementara itu, jumlah penggunaan kemudahan di unit rawatan rapi meningkat kepada 72.4 peratus berbanding 68.5 peratus pada Isnin. – ST


Individu tak divaksin diharam guna pengangkutan awam di Metro Manila

Filipina mengharamkan individu yang tidak divaksin daripada menggunakan perkhidmatan pengangkutan awam mulai minggu depan, tatkala pakar yakin jangkitan harian Covid-19 di negara itu boleh mencecah 40,000 kes dalam beberapa hari lagi.

Negara itu yang berada pada kedudukan kedua selepas Indonesia dalam kalangan negara-negara ASEAN dari segi jumlah kes positif Covid-19, semalam merekodkan 37,207 kes baharu, tertinggi sejak wabak itu menular di Filipina awal 2020 lalu.

Walaupun, Suruhanjaya Hak Asasi Manusia Filipina mengecam tindakan itu dan menyifatkannya sebagai satu diskriminasi, kerajaan Rodrigo Duterte yang terkenal dengan ketegasannya, kekal akan melaksanakan peraturan baharu itu di Manila yang mempunyai kira-kira 13 juta populasi.

Kementerian Pengangkutan negara itu berkata langkah berkenaan perlu dilakukan bagi membendung penularan Covid-19, terutama varian Omicron yang boleh menjejaskan sistem kesihatan negara.

Sehingga kini, kira-kira separuh daripada 110 juta penduduk negara itu telah melengkapkan suntikan vaksin masing-masing, tetapi kadar vaksinasi lebih tinggi di ibu negara Manila dan kawasan sekitarnya, di mana larangan itu akan berkuat kuasa.

Bagaimanapun, ada kalangan kanak-kanak, pendatang asing tidak berdaftar dan warga emas yang tinggal di wilayah Manila belum menerima dos mereka, menurut pihak berkuasa.

Menjelang pelaksanaan larangan pengangkutan itu, Kementerian Dalam Negeri mengarahkan pemimpin masyarakat untuk menyusun senarai mereka yang tidak divaksinasi.

Permintaan ini boleh membawa kepada pelanggaran hak asasi manusia yang lain, kata senator yang ditahan Leila De Lima sambil membandingkannya dengan senarai yang dibuat semasa ‘perang maut’ presiden terhadap dadah.

Awal bulan ini, Duterte mengancam individu yang tidak divaksinasi untuk ditangkap, sambil menggalakkan pegawai tempatan mengurung mereka yang belum diimunisasi Covid-19 di rumah.

“Jika enggan (menerima vaksin), keluar rumah dan berlegar dalam kalangan masyarakat, boleh ditahan. Kalau enggan, kapten sekarang diberi kuasa untuk tangkap orang yang degil,” kata Dutarte Khamis lalu.

“Saya bertanggungjawab untuk keselamatan dan kesejahteraan setiap warga Filipina,” katanya. – Agensi


Kelantan catat kes harian tertinggi, 405 pesakit Covid-19 mangsa banjir

Hanya enam sahaja negeri hari ini mencatat peningkatan jumlah jangkitan harian Covid-19 dalam tempoh 24 jam sehingga 12 tengah hari tadi, menurut statistik dikeluarkan Jabatan Kesihatan Negeri-Negeri malam ini.

Daripada enam negeri itu, Kelantan mencatat 370 kes baharu berbanding 345 semalam menjadikan kumulatif kes di negeri itu sebanyak 166,064 kes, dengan 161,771 pesakit telah sembuh dan 1,230 kes kematian.

Sehingga semalam, negeri itu merekodkan 3,026 kes aktif dengan 2,209 pesakit kini menjalani kuarantin di rumah; 470 ditempatkan di PKRC; 318 dimasukkan ke hospital; dan 29 pesakit dirawat di unit rawatan rapi (ICU), termasuk 14 daripadanya yang memerlukan alat bantuan pernafasan.

Sebanyak 25 daripada 772 kluster Covid-19 yang dikesan di negeri itu masih aktif. Daripada jumlah itu 11 melibatkan kluster tempat kerja, pendidikan (10), keagamaan (tiga), dan satu kluster kumpulan berisiko tinggi.

Kelantan juga adalah negeri kedua terendah dari segi peratusan jumlah individu keseluruhan yang belum lengkap divaksinasi, selepas Sabah.

Keseluruhannya, sebanyak 61.5 peratus atau 1,172,253 individu di Kelantan telah lengkap divaksinasi, manakala 62.8 peratus atau 1,196,097 individu lagi menerima sekurang-kurangnya satu dos, dan 137,394 lagi menerima dos penggalak.

Dalam tempoh 24 Februari hingga semalam belum sampai sejuta individu dewasa di Kelantan yang lengkap divaksinasi atau lebih tepat berjumlah 999,549 atau 80.9 peratus, manakala 82.2 peratus atau 1,016,154 populasi dewasa yang menerima sekurang-kurangnya satu dos.

Bagi negeri-negeri lain pula, Terengganu mencatat 270 kes baharu berbanding 213 semalam; diikuti Kedah (269 kes baharu, 207 semalam); Pulau Pinang (263 kes baharu, 222 semalam); Pahang (225 kes baharu, 194 semalam); dan Sabah (168 kes baharu, 161 semalam).

Sementara itu, Ketua Pengarah Kesihatan Tan Sri Dr Noor Hisham Abdullah berkata daripada 3,528 kes baharu hari ini, 66 atau 1.9 peratus membabitkan pesakit kategori 3, 4 dan 5, manakala 3,462 lagi pesakit kategori 1 dan 2.

Kategori 1 adalah pesakit tidak bergejala; bergejala ringan (kategori 2); bergejala dan mengalami radang paru-paru (kategori 3); bergejala dan mengalami radang paru-paru serta memerlukan bantuan oksigen (kategori empat); dan bergejala kritikal dan memerlukan alat bantuan pernafasan dan perlu dirawat di ICU (kategori 5).

Menurutnya dalam tempoh 24 jam sehingga 12 tengah hari tadi juga seramai 4,489 pesakit telah sembuh menjadikan kumulatif sebanyak 2,657,074 kes pulih atau 97.1 peratus daripada 2,735,241 kumulatif kes positif.

Katanya sebanyak 103 kes import yang turut melibatkan 13 rakyat asing turut dikesan dalam tempoh itu, manakala selebihnya adalah penularan tempatan yang juga membabitkan 178 warganegara asing.

Sehingga kini, katanya seramai 339 pesakit dirawat di ICU dengan 180 daripadanya memerlukan alat bantuan pernafasan.

Dr Noor Hisham juga memaklumkan sebanyak empat lagi kluster baharu dikesan dalam tempoh itu menjadikan keseluruhannya 6,098 kluster dengan 5,869 telah ditamatkan dan 229 lagi masih aktif.

Beliau berkata sehingga jam 3 petang tadi jumlah pesakit Covid-19 dalam kalangan 53,696 mangsa banjir adalah seramai 405 individu, namun tiada kes positif dilaporkan di pusat penempatan sementara (PPS).

Pada 24 Disember 2021, sebanyak 324 kes penyakit berjangkit yang dikesan dalam kalangan mangsa banjir. Ia membabitkan jangkitan saluran pernafasan akut sebanyak 148 kes; penyakit kulit (93 kes); Acute Gastroenteritis (75 kes); dan konjunktivitis (lapan kes), katanya.


Muhyiddin umum Rina Harun calon PN Parlimen Sepang

Pengerusi Perikatan Nasional (PN) Tan Sri Muhyiddin Yassin malam tadi (31 Oktober 2022) mengumumkan Ketua Srikandi Bersatu Malaysia Datuk Seri Rina Harun sebagai calon parti itu yang akan bertanding di kerusi Parlimen Sepang pada Pilihan Raya Umum Ke-15 (PRU-15), 19 November ini.

Beliau berkata pengumuman dibuatnya itu menjawab pelbagai khabar angin mengenai perkara berkenaan sebelum ini.

“Siapa calon (PN) kat Sepang? YB Rina Harun calon kita. Ini presiden yang cakap. Datuk Seri Rina Harun yang jadi menteri mungkin dah diterima baik di sini (Sepang.

“Wajarlah pada malam ini saya umumkan inilah calon kita. Kita minta supaya semua sekali akan bekerja kuat untuk menyokong supaya Datuk Rina menang insya-Allah.

“Tapi saya tahu akan ada pencabar yang nak mengganggu-gugat calon kita ni. Yang datang daripada parti-parti yang lain,” katanya pada program Jelajah Prihatin PN Sepang di Dataran Sadiman, Bukit Changgang, di Sepang, malam tadi.

Hadir sama Pengerusi PN Selangor, Datuk Seri Mohamed Azmin Ali; Ahli Dewan Undangan Negeri (ADUN) Dengkil, Adhif Syan Abdullah; Ketua Pemuda PN, Ahmad Fadhli Shaari; dan Ketua Bersatu Bahagian Sepang, Datuk Suhaimi Ghazali.

Muhyiddin sekali gus meminta pengundi di Sepang untuk menyokong calon PN demi pembaharuan dan kesejahteraan negara.

Beliau berkata, kini sudah tiba masanya untuk pengundi membuat perubahan bersama Rina yang juga Ketua Srikandi Bersatu Sepang.

Menteri Pembangunan Wanita, Keluarga dan Masyarakat itu adalah calon ketiga diumumkan PN sebagai untuk bertanding kerusi Parlimen pada PRU-15.

Selain Rina, dua calon sudah diumumkan parti masing-masing untuk berebut kerusi Parlimen itu ialah Ketua Pejuanita PEJUANG, Che Asmah Ibrahim; dan Ketua Wanita PH, Raj Munni Aiman Athirah.

Pada PRU14 lalu, Rina bertanding atas tiket PKR di Parlimen Titiwangsa dengan mengalahkan calon Barisan Nasional (BN), Datuk Seri Johari Ghani dan calon PAS Mohamad Noor Mohamad.


UMNO Sabah laung kesediaan hadapi PRU15

UMNO Sabah sudah bersedia bagi menghadapi pilihan raya umum ke-15 (PRU15) sekiranya ia diadakan tahun ini.

Menurut Ketua Bahagian UMNO Kimanis Datuk Mohamad Alamin, jentera parti di peringkat akar umbi telah memulakan gerak kerja mereka di bahagian masing-masing sejurus selepas UMNO tewas dalam PRU14.

Beliau turut menzahirkan keyakinan episod kekalahan UMNO di Sabah, salah sebuah deposit tetap Barisan Nasional (BN) sebelum ini, tidak akan berulang lagi dalam pilihan raya akan datang.

“Menjelang pilihan raya kecil, kita kerja lebih kuat kemudian menjelang Pilihan Raya Negeri (PRN) Sabah, kita kerja lebih kuat lagi.

“Kita akan terus buat kerja di semua peringkat pusat daerah mengundi (PDM), malah kita telah menggerakkan jentera pilihan raya di semua peringkat.

“InsyaAllah kita cukup yakin pada kali ini rakyat akan dapat buat penilaian yang tepat,” katanya.

Terdahulu, Ketua UMNO Sabah, Datuk Seri Bung Moktar Radin menjangkakan bahawa PRU15 akan diadakan sebelum hujung tahun ini.

Ia ekoran pengumuman UMNO yang enggan menyambung Memorandum Persefahaman (MoU) Transformasi dan Kestabilan Politik antara kerajaan Persekutuan dan Pakatan Harapan (PH) yang akan berakhir 31 Julai ini.

Sementara itu, Mohamad menyerahkan kepada pucuk pimpinan parti  sama ada beliau akan dicalonkan untuk mempertahankan kerusi Parlimen Kimanis yang disandangnya itu dalam PRU15 nanti.

“Saya tiada hak untuk bercakap, kita hanya tunggu dan lihat, kita tunggu keputusan parti.

“Sudah tentu (keputusan pucuk pimpinan), jadi kita lihat apa juga keputusan parti nanti, biar parti putuskan dan biar rakyat buat keputusan,” katanya.


Pelajar IPT boleh pulang kampung mulai Isnin kecuali di lokaliti PKPD

Pelajar institusi pengajian tinggi (IPT) dibenarkan pulang ke rumah masing-masing sempena cuti semester 2020/2021 mulai Isnin kecuali mereka yang terbabit dengan Perintah Kawalan Pergerakan Diperketat (PKPD).

Kementerian Pengajian Tinggi (KPT) dalam kenyataan hari ini berkata mekanisme kawalan pergerakan pelajar dilaksanakan secara berfasa iaitu bagi fasa permulaan hanya pergerakan pelajar yang tidak tertakluk kepada PKPD dibenarkan.

“Pergerakan pelajar dalam kawasan PKPD hanya dibenarkan selepas tempoh PKPD tamat,” menurut kenyataan itu.

Bagi pelajar yang pulang ke Wilayah Persekutuan Labuan, Sabah dan Sarawak, kos ujian saringan Tindak Balas Berantai Polimerase (RT-PCR) ditanggung sepenuhnya oleh kerajaan manakala kos kuarantin ditanggung kerajaan negeri masing-masing.

KPT memaklumkan kaedah pergerakan sehala ditetapkan iaitu menggunakan pengangkutan bas yang diselaraskan IPT masing-masing dengan pematuhan prosedur operasi standard (SOP) ketat.

KPT berkata penggunaan kenderaan sendiri oleh pelajar dibenarkan tetapi ibu bapa atau penjaga tidak dibenarkan merentas negeri untuk membawa pelajar pulang.

Kebenaran untuk pelajar IPT pulang ke rumah sempena cuti semester itu dipersetujui dalam Mesyuarat Sidang Khas Majlis Keselamatan Negara (MKN), semalam, kata kenyataan itu.

Cuti semester bermula Julai hingga Oktober depan.

Perincian mengenai pergerakan pelajar boleh dirujuk pada SOP Pelan Pemulihan Negara dan Soalan Lazim Pergerakan Pelajar Pulang bagi mendapatkan maklumat lanjut.

Pihak berkenaan juga boleh menghubungi Bilik Gerakan COVID-19 KPT yang beroperasi 24 jam sehari di talian 03-88706777/6949/6623/6628, menerusi laman web IPT atau berurusan dengan Pegawai Penyelaras di IPT masing-masing.


Peningkatan perdagangan negara RM1.4 trilion setakat Ogos

Pemulihan global antara faktor penyumbang perdagangan negara dari Januari hingga Ogos tahun ini meningkat sebanyak 22.9 peratus kepada RM1.4 trilion berbanding tempoh sama pada tahun lepas.

Menurut Menteri Perdagangan Antarabangsa dan Industri Datuk Seri Mohamed Azmin Ali, pemulihan tersebut didorong pemulihan ekonomi global dan permintaan luar yang semakin melonjak khususnya melibatkan sektor industri-industri utama.

“Peningkatan eksport didorong pemulihan ekonomi global dan permintaan luar yang semakin meningkat di mana terdapat kenaikan hampir kesemua eksport barangan terutamanya elektrik dan elektronik (E&E), keluaran getah dan petroleum, barangan perkilangan, logam serta minyak sawit dan keluaran pertanian berasaskan minyak sawit.

“Prestasi perdagangan negara turut merekodkan pencapaian yang signifikan antaranya jumlah perdagangan Malaysia melepasi nilai RM1 trilion hanya dalam tempoh enam bulan pertama 2021. Ini merupakan tempoh terpantas yang pernah direkodkan negara,” katanya di Dewan Rakyat hari ini lapor Bernama.

Ujarnya, eksport berkembang 24.9 peratus kepada RM778.49 bilion manakala import meningkat 20.4 peratus kepada RM628.29 bilion dengan lebihan dagangan melonjak 48.2 peratus kepada RM150.2 bilion.

Mohamed Azmin menjawab soalan Senator Datuk Othman Aziz yang ingin tahu impak keseluruhan perdagangan negara kesan daripada pandemik Covid-19 dan langkah jangka pendek untuk merancakkan semula aktiviti perdagangan antarabangsa dan seterusnya membuka lebih banyak peluang pekerjaan kepada rakyat.

Memperincikan perkara itu, Mohamed Azmin berkata jumlah eksport pada April 2021 mencatatkan nilai tertinggi iaitu sebanyak RM105.59 bilion manakala pada Mac dan Jun, eksport merekodkan nilai melebihi RM100 bilion dengan masing-masing RM105 bilion dan RM105.49 bilion.

“Keadaan ekonomi dunia yang semakin pulih memberi impak positif kepada prestasi perdagangan negara,” katanya.

Justeru, Mohamed Azmin berkata langkah meningkatkan aktiviti perdagangan antarabangsa antaranya melalui Misi Galakan Perdagangan dan Pelaburan di mana dalam tempoh separuh pertama tahun ini telah berjaya mencatatkan jumlah transaksi berkaitan eksport bernilai RM3.45 bilion.

“Perbadanan Pembangunan Perdagangan Luar Malaysia (MATRADE) meningkatkan had bantuan bagi mengekalkan banyak syarikat Malaysia menggunakan platform e-dagang.

“MATRADE juga buat julung kalinya menganjurkan Pameran Halal Antarabangsa Malaysia (MIHAS) secara maya dari 9 Sept hingga 31 Dis tahun ini dan rekod jualan terkumpul untuk empat hari pertama bagi pameran MIHAS dan Program Penyumberan Antarabangsa dari 1 April hingga 1 Sept adalah RM1.68 bilion,” katanya.


Permohonan Najib ‘cacat, pentingkan diri sendiri’, kata pendakwaan

Permohonan Datuk Seri Najib Razak untuk mengemukakan bukti baharu terhadap hakim perbicaraan Hakim Datuk Mohd Nazlan Mohd Ghazali adalah “cacat dan mementingkan diri sendiri”, kata pihak pendakwaan pada hari pertama rayuan bekas Perdana Menteri itu di Mahkamah Persekutuan, hari ini (15 Ogos 2022).

Ketua Pendakwa Raya Ad Hoc Datuk V Sithambaram, dalam hujahannya berkata permohonan Najib adalah semata-mata kerana ia dibuat dan difailkan, namun tiada seorang pun daripada lima saksi yang kononnya akan menyokong keterangan itu dengan menandatangani afidavit.

“Tuduhan terhadap konflik kepentingan Hakim Mohd Nazlan adalah berdasarkan alasan tipis pinjaman 1MDB daripada Maybank.

“Permohonan ini tidak disokong oleh afidavit yang betul untuk mahkamah bertindak,” kata Sithambaram dalam bantahannya pada rayuan akhir bekas Perdana Menteri itu bersabit hukuman penjara dan denda berkaitan kes SRC International Sdn Bhd.

Dalam hujahan bertulis itu, pihak pendakwaan berhujah bahawa dakwaan Hakim Mohd Nazlan  berat sebelah dan mempunyai konflik kepentingan berikutan pekerjaannya sebelum ini sebagai peguam dan setiausaha syarikat kepada Maybank, hanyalah sangkaan dan palsu.

“Adalah penting untuk diambil perhatian bahawa SRC tidak pernah menjadi pelanggan Maybank mahupun SRC mengambil sebarang pinjaman daripada Maybank untuk mencadangkan sebarang kemungkinan konflik kepentingan terhadap Hakim Mohd Nazlan,” kata pihak pendakwaan.

Pihak pendakwaan juga berhujah bahawa pelantikan Hakim Mohd Nazlan di Maybank sebelum ini adalah bukan rahsia kerana maklumat itu tersedia dalam domain awam.

Justeru, adalah tidak masuk akal untuk mendakwa bahawa ia adalah fakta yang “ditemui baru-baru ini” atau “sengaja ditekan”.

“Agensi berita seperti Malaysiakini, The News Straits Times (NST) dan The Star telah menyatakan latar belakang kerjaya Hakim Mohd Nazlan termasuk pekerjaannya di Maybank kepada perhatian orang ramai sebelum perbicaraan SRC bermula,” kata Sithambaram.

“Mereka (perayu) tahu peranan Mohd Nazlan dalam Maybank dan peranan Bina Fikir Sdn Bhd (bahagian penasihat kewangan Maybank) dalam memberikan khidmat nasihat bagi penubuhan SRC.

“Ketika itu, mereka boleh saja membangkitkan perkara ini tetapi mereka memilih untuk tidak berbuat demikian. Mereka mengemukakannya sekarang dengan cara sebegini kerana kes tidak berpihak kepada mereka.

“Adalah jelas Mohd Nazlan tidak ada peranan dan konflik kepentingan dalam kes ini,” katanya.

Sithambaram turut mempersoalkan mengapa perayu (Najib) tidak memohon untuk memasukkan keterangan viva voce (lisan) tiga pegawai Maybank yang dinyatakan dalam permohonan notis usulnya, sebaliknya hanya menamakan keterangan tiga pegawai Suruhanjaya Pencegahan Rasuah Malaysia (SPRM) yang terbabit dalam siasatan kes.

Sementara itu, katanya, lapan dokumen yang dikatakan dihantar ke kediaman Najib di Langgak Duta di ibu negara dalam dua sampul surat tidak bernama, adalah bukti dengar cakap dan tidak boleh diterima memandangkan sumbernya tidak diketahui.

Katanya, afidavit Najib berdasarkan perkara yang tidak diketahui olehnya, sekali gus tidak boleh diambil kira oleh mahkamah.

Sehubungan itu, katanya, pendakwaan memohon permohonan Najib untuk memasukkan bukti baharu ditolak kerana ia tidak relevan dan tidak memenuhi peruntukan undang-undang.

Prosiding bersambung esok dengan peguam Najib, Hisyam Teh Poh Teik akan membalas hujahan responden sebelum panel lima hakim Mahkamah Persekutuan memberikan keputusan.


Saya ada masalah dengan manusia berlagak besar, kata Ketua Pemuda PAS

Ketua Pemuda PAS Ahmad Fadhli Shaari menjelaskan mempunyai masalah dengan individu yang berlagak besar dan suka memesongkan fakta tetapi menegaskan tidak memusuhi UMNO mahupun kerjasama dalam Muafakat Nasional (MN).

Kenyataan terbaharu Ahmad Fadhli itu hadir ketika ditengah-tengah kontroversi perang mulut dengan Ketua Pemuda UMNO Datuk Asyraf Wajdi Dusuki yang berbalas kritikan antara satu sama lain selepas Pilihan Raya Negeri (PRN) Melaka pada Sabtu lalu.

“Manusia seperti ini hanyalah dedalu politik, datangnya langsung tiada faedah, bahkan menambah toksik untuk memastikan dirinya besar dan segar.

“Saya bukan anti kepada parti tertentu, namun ya, saya sangat anti kepada manusia seperti ini,” katanya dalam kenyataan menerusi hantaran Facebook hari ini.

Ahli Parlimen Pasir Mas itu menyifatkan kenyataan yang agak keras dilempar terhadap Asyraf itu tidak bermakna beliau seorang yang anti kepada UMNO.

“Ada yang menyebut bahawa saya anti-MN, anti-Umno, saya fikir ini kenyataan yang agak tersasar. Saya tidak anti-Umno, jauh sekali anti-Muafakat Nasional.

“Hubungan saya dengan pemimpin-pemimpin Umno khususnya di parlimen sangat baik, tiada masalah.

“Bahkan dalam perbahasan di parlimen, saya memberikan sokongan kepada sahabat-sahabat dari Umno,” katanya lagi.

Terdahulu, Ahmad Fadhli menasihatkan Asyraf supaya menjaga taraf dengan melakukan sedikit kajian sebelum memberi sebarang ulasan, kerana beliau tidak pernah menyebut perkataan ‘gugat’ dalam kenyataannya semalam.

“Buat kerja rumah sikit ye, jaga taraf kita tu. Ops maaf, dua kali bertanding pilihanraya dua kali kalah, what do you expect.

“Tidak ada pun dalam kenyataan saya yang PAS mahu gugat kubu BN. Bacalah betul-betuk sebelum buat komen tu, anda kan Ketua Pergerakan Pemuda,” kata Ahmad Fadhli.

Asyraf pula menyifatkan Ahmad Fadhli seorang yang angkuh kerana mengeluarkan kenyataan mengatakan PAS mahu menggugat kubu Barisan Nasional (BN) dalam satu kenyataan berhubung keputusan PRN Melaka.

Sementara itu, Ahmad Fadhli menjelaskan Presiden PAS Tan Sri Abdul Hadi Awang sering berpesan supaya tidak memutuskan hubungan dengan MN dan berusaha agar Pilihan Raya Umum Ke-15 (PRU-15) nanti tiada pertembungan tiga penjuru.


PN adalah kuasa ketiga yang rakyat boleh pilih: Muhyiddin

Tan Sri Muhyiddin Yassin menyifatkan Perikatan Nasional (PN) merupakan kuasa ketiga dalam pentas politik negara yang boleh dijadikan pilihan rakyat sekiranya mereka tidak mahu menyokong parti pembangkang dan UMNO-Barisan Nasional (BN).

Pengerusi Perikatan Nasional (PN) berkata gabungan tersebut adalah kuasa ketiga yang mampu menjadi pilihan terbaik buat rakyat jika mereka tidak mempunyai pilihan, ia memandangkan terdapat pengundi yang kecewa dengan parti pembangkang kerana gagal menunaikan sementara UMNO pula terpalit dengan rasuah.

“Baru-baru ini sudah ada berlaku satu perubahan politik senario yang baru, dahulu kalau nak pilih hanya ada UMNO ataupun DAP ataupun mana-mana parti sebelah sana.

“Sebab itu orang-orang yang sudah jadi orang UMNO tak suka-suka muka macam mana pun sokong UMNO juga. Nak buat macam mana? Takkan nak sokong DAP. Sekarang ini Perikatan Nasional sudah ada di sini sebagai kuasa ketiga, third force dan pilihlah Perikatan Nasional,” katanya semasa ceramah di Endau, Mersing semalam.

Muhyiddin berharap pengundi Johor agar memberi kepercayaan PN sebagai pilihan mereka pada Pilihan Raya Negeri (PRN) Johor kali ini bagi membawa perubahan yang lebih baik kepada pembangunan negeri tersebut.

“Takkan tuan-tuan tak percaya saya, lahir di Johor, karier politik saya juga kerana sokongan orang-orang Johor.

“Sekarang ini saya nak minta orang Johor sokong saya supaya Perikatan Nasional menang supaya dapat bentuk kerajaan negeri,” katanya lagi.

PRN Johor menyaksikan sebanyak 15 parti politik bertanding melibatkan tiga gabungan besar iaitu BN, Perikatan Nasional (PN) dan PH selain penyertaan kali pertama parti baharu seperti Parti Pejuang Tanah Air (Pejuang), Parti Ikatan Demokratik Malaysia (MUDA), Parti Warisan dan Parti Bangsa Malaysia (PBM).

Turut bertanding PSM dan Parti Bumiputra Perkasa Malaysia (Putra) dengan masing-masing hanya satu kerusi selain terdapat 16 calon Bebas.

Esok, pengundi Johor akan menunaikan tanggungjawab mereka sebagai pemilih pada PRN Johor kali ini.


Segerakan bantuan kepada mangsa banjir, kurangkan birokrasi: Muhyiddin

Kerajaan perlu segera memberi bantuan kepada mangsa bencana banjir yang terjejas teruk baru-baru ini dan mempermudahkan proses permohonan, kata Tan Sri Muhyiddin Yassin.

Pengerusi Majlis Pemulihan Negara (MPN) itu berkata kerajaan perlu memastikan maklumat berhubung bentuk bantuan yang akan diberikan sampai kepada mangsa banjir kerana masih ramai yang tidak mengetahuinya dan ia perlu dilaksanakan secara sistematik.

Saya juga dimaklumkan yang tidak semua mangsa banjir mengetahui tentang bantuan-bantuan yang disediakan Kerajaan Persekutuan.

“Saya harap maklumat ini dapat disebarluaskan dengan lebih sistematik dan terus kepada golongan sasar agar tidak ada mangsa yang tertinggal atau terlepas daripada menerima bantuan ini,” katanya dalam satu hantaran di Facebook hari ini.

Muhyiddin terdahulu meninjau keadaan banjir di kawasan Parlimen Pagoh meliputi Bukit Gambir dan Bukit Kepong yang sudah dinaiki air selepas sungai melimpah.

Berhubung bantuan yang akan diberikan, Muhyiddin menggesa agar proses tersebut dipermudahkan dan tidak terlalu banyak birokrasi sehingga menyusahkan orang ramai yang sudah berdepan kesusahan akibat bencana banjir.

“Saya berharap agensi-agensi terlibat juga dapat memudahkan birokrasi agar bantuan dapat dipercepatkan kepada mereka yang terkesan dengan banjir,” katanya lagi.

Dalam pada itu, Muhyiddin juga mengucapkan terima kasih kepada para petugas hadapan yang bekerja keras memastikan keselamatan dan keselesaan mangsa banjir terjaga sepanjang bencana itu melanda.

“Dari aspek kebajikan mangsa banjir, saya dapati penduduk yang dipindahkan ke PPS (pusat penempatan sementara) dibekalkan dengan bekalan makanan dan keperluan asas mencukupi. Alhamdulillah, kemudahan kesihatan turut disediakan.

“Penduduk berkongsi bahawa tindakan pantas pasukan keselamatan dan agensi terlibat memindahkan mereka ke PPS sejurus kawasan kediaman dinaiki air menghindarkan mereka dari bahaya bencana tersebut.

“Terima kasih saya ucapkan atas kecekapan dan kesiapsiagaan jabatan, agensi kerajaan serta NGO yang terlibat dalam pemindahan penduduk. Terima kasih sekali lagi buat frontliners, para sukarelawan, orang perseorangan serta semua pihak yang terus istiqamah membantu mangsa-mangsa banjir di kawasan ini,” katanya lagi.

Dalam tinjauan hari ini, Muhyiddin dibawa bertemu dengan mangsa banjir yang ditempatkan di PPS Felda Maokil, Bukit Kepong, Kampung Jawa, Lenga dan Sekolah Kebangsaan Lenga.

Setiap satu PPS menempatkan antara 10 hingga 20 keluarga mangsa banjir.


KDN siasat majikan minta imigresen tangkap pekerja elak bayar gaji

Kementerian Dalam Negeri (KDN) akan menyiasat dakwaan kononnya ada majikan melaporkan sendiri kepada Jabatan Imigresen supaya membuat serbuan ke atas pekerja asing mereka bagi mengelak membayar gaji.

Menteri Dalam Negeri, Datuk Seri Hamzah Zainudin (gambar) bagaimanapun berkata, orang ramai tidak boleh menuduh majikan yang membuat laporan kerana sebelum serbuan dan operasi, pihak berkuasa melakukan siasatan dan strategi tertentu bagi memastikan majikan mengikut undang-undang.

“Begitu juga kepada pemegang Pas Lawatan Kerja Sementara (PLKS) dibayar levi tertentu. Sekiranya berlaku sesuatu, kita akan siasat dengan pekerja-pekerja termasuk jika belum dibayar gaji, siasat di mana dan dengan siapa mereka bekerja,” katanya di Ipoh, hari ini.

Beliau mengulas dakwaan sesetengah pihak kononnya terdapat serbuan Jabatan Imigresen terhadap pekerja asing di tapak binaan yang dilaporkan majikan sendiri untuk mengelak daripada membayar gaji selepas projek bermula atau telah disiapkan.

Semalam, Jabatan Imigresen menahan sejumlah pendatang tanpa izin yang bekerja di tapak binaan kondominium di Setapak, Kuala Lumpur dan ada pihak termasuk netizen mendakwa serbuan itu dibuat hasil laporan majikan sendiri.


Jangan lantik 15 pengkhianat jadi menteri, ahli GLC kerajaan baharu

Pemimpin akar umbi UMNO di beberapa cawangan sekali lagi mengingatkan Perdana Menteri Datuk Seri Ismail Sabri Yaakob supaya tidak melantik 15 Ahli Parlimen (MP) yang mengkhianati sokongan kepada Kerajaan Perikatan Nasional (PN), jika mahu selamat.

Sumber UMNO cawangan yang menganggotai jawatankuasa bahagian memberitahu sudah tiba masanya Ismail Sabri melihat secara mendalam pengkhianatan seperti itu yang boleh berulang lagi pada masa depan jika kumpulan itu diberi peluang di dalam kerajaan.

“Mereka ini menjadi duri dalam daging jika diletakkan di dalam kerajaan. Bahaya jika orang sedemikian diberi kepercayaan menerajui mana-mana kementerian atau GLC (syarikat berkaitan kerajaan) kerana akan patuh kepada ketua mereka bukan kerajaan,” katanya kepada Agenda Daily, tatkala Perdana Menteri mengadakan lawatan ke Kedah, semalam.

Dalam lawatan kerja pertama selepas mengangkat sumpah Perdana Menteri kesembilan pada Sabtu lalu, Ismail Sabri meluangkan masa hampir sejam meninjau tempat tragedi kepala air dan banjir lumpur, di Tupah, Kuala Muda.

Sejurus tiba, Ismai Sabri meninjau Jambatan Tupah yang rosak akibat dihentam balak hanyut Rabu lalu, dan diberi penerangan berkaitan bencana kepala air di kawasan Kuala Muda.

Mengulas lanjut sumber itu berkata, Naib Presiden UMNO yang juga MP Padang Terap, Datuk Seri Mahdzir Khalid pernah menjadi Menteri Besar dan Menteri Pelajaran sebelum ini, sewajarnya antara individu yang layak dipilih.

“Kami di peringkat bawahan pun sentiasa mengikuti perkembangan semasa. Malah, kami pun dengar ada di kalangan kumpulan 15 dan penyokong mereka yang meletakkan harapan menjadi menteri, timbalan menteri dan pengerusi GLC.

“Mencadangkan nama orang lain sedangkan sebenarnya diri sendiri mahu jawatan tertentu adalah taktik lama,” katanya.

Katanya Ismail Sabri lebih mengetahui sikap sesetengah pemimpin UMNO sekarang ini yang memburu jawatan berbanding berkhidmat kepada rakyat.

“Ismail Sabri pernah berada di dalam Kerajaan PN (Perikatan Nasional) yang diterajui Tan Sri Muhyiddin Yassin sebelum ini. Beliau sudah melihat bagaimana pemimpin UMNO bermain politik.

“Apa lagi kumpulan pengkhianat itu yang berusaha keras untuk menjatuhkan kerajaan. Mereka tidak peduli masalah rakyat dan negara berdepan Covid-19, asal kerajaan dapat ditumbangkan,” katanya yang menjelaskan majoriti ahli UMNO tidak menolak Kerajaan PN pimpinan Muhyiddin.

Menurutnya hanya sebilangan kecil sahaja mereka yang menolak Kerajaan PN, itupun pada peringkat Majlis Tertinggi (MT) yang mempunyai orang mereka tersendiri.

“Kononnya rakyat menolak Kerajaan PN adalah tidak betul. Kumpulan itu (15 MP UMNO) hanya mewakili diri sendiri, bukannya rakyat keseluruhannya.

“Mereka menggunakan rakyat sebagai alasan saja untuk merestukan pejuangan menumbangkan Kerajaan PN. Kami pemimpin di bawah ini sudah benci dengan permainan kumpulan itu. Harap Ismail Sabri bertanding jawatan presiden parti nanti,” katanya.


Anak Najib gesa PRU awal, pembangkang sukar bersatu dan UMNO berkelebihan

UMNO mempunyai kelebihan dan berpeluang cerah untuk memenangi Pilihan Raya Umum Ke-15 (PRU-15) jika diadakan dalam masa terdekat, kata Datuk Mohd Nizar Najib.

Anak Datuk Seri Najib Razak yang juga Ketua Pemuda Bahagian Pekan itu berkata, UMNO sekarang sudah lebih bersiap-sedia untuk menghadapi PRU-15 dan ia terbukti dengan kemenangan di Melaka dan Johor, sementara pembangkang kini sudah berpecah dan sukar untuk mereka bersatu sebagai sebuah gabungan yang mantap.

“Saya fikir, Insha-Allah kita ada peluang yang cerah sebab saya lihat kita sebagai satu parti ini sudah bersiap sedia dan sudah menghadapi PRN di Melaka dan Johor.

“Saya juga fikir bukan mudah untuk pembangkang menyatukan diri mereka sebab masih ada syak wasangka dan kecewa disebabkan episod Langkah Sheraton,” katanya dipetik laporan Utusan Malaysia.

Mengambil kira faktor tersebut, UMNO perlu mendesak Perdana Menteri Datuk Seri Ismail Sabri Yaakob supaya membubarkan Parlimen bagi memberi laluan PRU-15 dijalankan kerana penting untuk meneruskan momentum kemenangan.

“Jadi, dalam masa yang terdekat ini, sukar mereka bergabung, tapi bukan mustahil, sebab itu kita berada di tahap ada kelebihan ini, kita patut melaksanakan PRU secepat mungkin.

“Lagi cepat lagi bagus, tak payah tunggu lama-lama. Momentum semangat ada dengan kita, buat apa nak tunggu lama-lama kan?” katanya lagi.

Untuk rekod, Nizar bersama bapanya, Najib juga sedang berdepan tindakan mahkamah berhubung tunggakan cukai yang sedang dituntut Lembaga Hasil Dalam Negeri (LHDN).

Bapanya, Najib pula sudah disabitkan hukuman berhubung perbicaraan kes rasuah dana SRC International Sdn Bhd dan beberapa puluhan pertuduhan yang masih sedang dibicarakan di mahkamah ketika ini.

Terdahulu, Presiden UMNO, Datuk Seri Ahmad Zahid Hamidi dalam ucapan dasarnya semalam menyentuh mengenai keperluan mengadakan PRU-15 dengan segera tetapi berkata perkara itu diserah kepada Ismail Sabri untuk memutuskannya.

Dalam Ucapan Dasar Presiden pada Perhimpunan Agung UMNO 2021 (PAU), Zahid berkata parti bertanggungjawab dan mempunyai kuasa untuk menentukan arah tuju sendiri.

“Apabila mood di bawah. Dalam PRK (Pilihan Raya Kecil), dalam PRN (Pilihan Raya Negeri) ke arah pada kita. Nak tunggu apa lagi? (bubar Parlimen),” tegas Zahid.

Semasa persidangan sayap yang berlangsung semalam juga, para perwakilan Pemuda dan Puteri UMNO juga menimbulkan desakan supaya PRU-15 disegerakan.


Muhyiddin reda, yakin kuasa Allah mengatasi fitnah jahat musuh politik

Pengerusi Perikatan Nasional (PN), Tan Sri Muhyiddin Yassin reda dengan pertuduhan yang dikenakan terhadap beliau di mahkamah, sambil menganggapnya sebagai ujian Allah SWT dalam mengharungi cabaran dunia politik yang ramai musuh.

Menyifatkan apa yang berlaku itu sebagai harga yang perlu beliau bayar, bekas Perdana Menteri itu kekal untuk tidak bersekongkol dengan desakan musuh politik yang batil, sambil tegak berdiri atas prinsip sendiri.

“Saya terima pertuduhan ke atas saya ini dengan sabar. Saya tahu dalam dunia politik, ramai musuh yang ingin menghancurkan saya, keluarga saya dan parti saya. Lebih-lebih lagi apabila saya berhadapan dengan musuh politik yang rakus.

“Bagi saya tidak mengapa. Ini jalan perjuangan yang saya pilih. Saya tidak memilih untuk bersekongkol atau tunduk dengan desakan mereka yang batil. Saya pilih untuk tegak berdiri di atas prinsip yang saya pegang. This is the price that I have to pay.

“Saya yakin dengan kuasa Allah. Saya berdoa semoga Allah SWT mengurniakan rahmah dan inayah-Nya ke atas saya dan melindungi saya dan sahabat-sahabat seperjuangan saya daripada fitnah jahat dan musibah buruk,” katanya pada sidang media di Kompleks Mahkamah Kuala Lumpur, hari ini (Jumaat, 10 Mac 2023).

Terdahulu, Presiden Bersatu itu mengaku tidak bersalah dan meminta dibicarakan terhadap enam pertuduhan bermotifkan politik serta dendam, kononnya beliau menerima rasuah bagi pihak parti Bersatu dan pengubahan wang haram.

Mengulas lanjut, Muhyiddin berkata beliau dan pasukan peguamnya akan berusaha membuktikan kebenaran bagi mendapatka keadilan mahkamah, selain menyerahkan kepada Allah dan hakim yang adil.

Beliau turut meminta rakyat, khususnya ahli dan penyokong PN, supaya kekal bertenang dan memberi peluang kepadanya untuk membela diri melalui proses undang-undang.

“Saya tidak akan mengajak saudara dan saudari turun ke jalanan untuk mempertahankan diri saya. Ini zaman kegawatan ekonomi akibat Covid19.

“Rakyat sedang mengalami kesusahan hidup. Saya tidak mahu membebankan rakyat untuk membela diri saya. Kita semua mesti patuh kepada undang-undang dan pelihara keamanan negara.

“Apa yang saya harapkan hanyalah titipan doa daripada saudara dan saudari sekalian supaya saya diberikan keadilan dan kita semua dilindungi oleh Allah SWT,” katanya.

Menurutnya, beliau akan sekali lagi dihadapkan ke mahkamah di Shah Alam, Isnin depan.

Mengenai pertuduhan dikenakan hari ini, Muhyiddin berkata ia dibuat mengikut Seksyen 23 Akta Suruhanjaya Pencegahan Rasuah Malaysia 2009 iaitu berkenaan tohmahan salah guna kuasa, tetapi bukan atas kesalahan menerima rasuah bagi diri sendiri.

Ini kerana katanya, setelah siasatan dibuat, didapati tidak ada satu sen pun wang rakyat masuk ke poket beliau sendiri sepanjang menjadi Perdana Menteri.

“Ini berbeza sekali dengan fitnah yang dilemparkan ke atas saya kononnya saya menyeleweng RM600 bilion wang pakej rangsangan ekonomi semasa pandemik Covid-19.

“Kini terbukti tuduhan itu adalah satu fitnah jahat yang direka semata-mata untuk mencemarkan imej saya, keluarga saya dan parti saya.

“Oleh kerana saya tidak menerima rasuah, mereka mencipta kesalahan lain untuk mengesahkan dakwaan Presiden UMNO (Datuk Seri Ahmad Zahid Hamidi) bahawa akan wujud Kluster Mahkamah baharu dalam kalangan pemimpin Perikatan Nasional.

“Dia (zahid) ingin menyamakan saya dengan dirinya.

“Tentu sekali berbeza. Dia (Zahid) dituduh menggunakan wang yayasan untuk kegunaan diri sendiri. Sedangkan saya, tidak ada satu sen pun wang yang masuk ke poket saya sendiri,” katanya lagi.

Muhyiddin berkata beliau dituduh menyalahgunakan kuasa Perdana Menteri untuk melantik kontraktor-kontraktor Bumiputera bagi Projek Jana Wibawa, sedangkan beliau tidak mempunyai sebarang kuasa untuk meluluskan semua projek itu.

“Kesemua projek ini telah diluluskan oleh Kementerian Kewangan mengikut peraturan dan tatacara perolehan yang sah.

“Saya juga dituduh menyalahgunakan kuasa untuk meluluskan Rayuan Pembatalan Pengecualian Cukai oleh Yayasan Al-Bukhary yang dinaungi oleh Tan Sri Syed Mokhtar Al-Bukhary. Saya nafikan dakwaan ini.

“Kelulusan rayuan pengecualian cukai ini dibuat oleh Kementerian Kewangan dan saya tidak mempunyai sebarang kuasa untuk meluluskannya. Inilah dua dakwaaan yang mengakibatkan 7 pertuduhan yang dibuat ke atas saya,” katanya.

Bekas Perdana Menteri kelapan itu berkata, semalam, sebelum keterangan beliau diambil berhubung dakwaan menyalahgunakan kuasa meluluskan rayuan pengecualian cukai oleh Yayasan Al-Bukhary, beliau diberitahu bahawa Jabatan Peguam Negara telah membuat keputusan untuk mendakwa beliau.

“Bagaimana keputusan untuk mendakwa telah dibuat sedangkan keterangan saya mengenainya belum diambil? Saya dapati keputusan untuk mendakwa saya sebenarnya telah dibuat lebih awal oleh pihak yang paling berkuasa dalam pentadbiran negara sebelum sisatan dilengkapkan.

“Mereka hanya menggunakan agensi penguat kuasa sebagai alat untuk mencapai tujuan politik mereka. Jelas, pendakwaan ke atas saya adalah satu bentuk pemangsaan politik yang terancang. It is an organized political persecution,” katanya.

Muhyiddin yang juga Ahli Parlimen Pagoh berkata beliau telah berkecimpung dalam politik selama 50 tahun, dan sepanjang tempoh itu, tidak ada apa-apa kesalahan yang beliau lakukan.

“Malah saya sentiasa akur kepada peraturan dan undang-undang. Saya tidak melanggar peraturan dan undang-undang dengan sewenang-wenangnya.

“Pegawai-pegawai kerajaan yang pernah berkhidmat dengan saya pasti tahu sikap dan pendirian saya mengenai pematuhan kepada peraturan dan undang-undang,” katanya.


Polis akan siasat jika ada laporan terhadap Azam Baki: Hamzah

Siasatan akan dijalankan mengikut proses undang-undang jika terdapat laporan yang dibuat terhadap Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki, kata Datuk Seri Hamzah Zainudin.

Menteri Dalam Negeri itu berkata sudah dimaklumkan pihak Suruhanjaya Sekurti (SC) sedang menyiasat Ketua Pesuruhjaya SPRM berhubung isu kontroversi sejumlah pemegangan saham miliknya dan mengesahkan pihak polis juga sudah menerima laporan berhubung isu melibatkan pegawai tertinggi agensi tersebut.

“Kita (KDN) baru dapat laporan dan jika kesalahan dilakukan mengikut Akta Sekuriti Malaysia, mereka akan siasat.

“Kita juga terima laporan polis dibuat. Kalau ada kesalahan lain polis akan mulakan siasatan,” katanya dipetik Harian Metro.

Hamzah ditemui media selepas mengadakan lawatan dan penyerahan dokumen diri kepada mangsa banjir di Taman Sri Nanding, Hulu Langat, hari ini.

Azam dikaitkan dengan sejumlah pemegangan saham dan juga mengaku membenarkan adiknya, Nasir, menggunakan akaun bagi membeli saham syarikat senaraian awam beberapa tahun lalu.

Menurut Azam, tiada sebarang kesalahan dengan tindakan tersebut dan menjanjikan kerjasama penuh dalam siasatan dibuat SC.

Sejak pengakuan itu dibuat beberapa pihak termasuk Ahli Parlimen sudah membuat aduan kepada polis bagi mendesak Azam disiasat.


Nazri akui dipilih jadi duta semasa pentadbiran Ismail Sabri, ada jumpa Anwar bincang

Lantikan sebagai Duta Malaysia ke Amerika Syarikat (AS) dibuat semasa pentadbiran Perdana Menteri terdahulu, kata Datuk Seri Nazri Aziz.

Nazri yang baru-baru ini dilantik sebagai Duta Malaysia ke Amerika Syarikat (AS) memberitahu dipilih semasa pentadbiran Datuk Seri Ismail Sabri sejak Februari tahun lepas lagi dan hanya diluluskan pada September.

“Tapi penjelasan Perdana Menteri (Datuk Seri Anwar Ibrahim) mengatakan saya dipilih bukan waktu beliau (menjadi PM, saya dipilih oleh Jemaah Menteri pada Februari tahun lepas, betullah Perdana Menteri kata (pemilihan) setahun lepas.

“Jemaah Menteri pilih saya, setahun lalu kemudian nama saya dihantar April tahun lepas dan pada September tahun lepas baru dilulus. Penjelasan PM bermakna pelantikan ini bukan berdasarkan favouritisme, bukan beliau yang pilih saya, bukan beliau yang memulakan proses pelantikan ini tapi zaman Datuk Seri Ismail Sabri, jadi jelaslah, tiada pilih kasih, terima kasih Perdana Menteri,” katanya dipetik laporan Utusan Malaysia.

Nazri juga mendedahkan beliau ada mengadakan pertemuan dengan Anwar mengenai pelantikan sebagai duta ke AS, Disember lalu.

“Dalam pertemuan itu, saya ada beritahu sebagai sahabat dan sebagai kawan, saya kata kalau beliau merasakan pelantikan saya ini mendatangkan beban kepada beliau, jangan lantik saya. Ini memang saya beritahu dia.

“Ya, saya teruja, seronok, gembira apatah lagi beliau PM tapi saya beritahu kalau pelantikan saya ini menjejaskan kredibiliti beliau, menjejaskan kerja beliau, jangan lantik saya, itu saya ada beritahu dia,” katanya lagi.

Nazri berkata, dia akan ke AS sebaik sahaja mendapat arahan.

Kementerian Luar Negeri mengumumkan bahawa Nazri telah dilantik sebagai duta Malaysia ke AS.

Bagaimanapun, pelantikan itu mendapat kritikan daripada orang ramai dan sesetengah pemimpin yang berpandangan jawatan duta perlu dikhaskan kepada diplomat yang mahir dalam hal ehwal antarabangsa.


Laporan tangguh Kabinet buat Anwar rimas, janji selesai sehari dua lagi

Datuk Seri Anwar Ibrahim nampaknya rimas susulan artikel penangguhan pengumuman barisan Kabinet kerajaan Pakatan Harapan (PH)-Barisan Nasional (BN) yang diterbikan akhbar berpengkalan di Singapura.

Perdana Menteri seakan bergelut untuk memuaskan hati semua parti politik dalam kerajaan campurannya itu, khususnya parti dipimpin anak muridnya yang juga Presiden UMNO, Datuk Seri Ahmad Zahid Hamidi.

Bagi tidak mahu dilihat lemah dalam mengendalikan kerajaan PH-BN, Anwar memberi jaminan isu pembentukan Kabinet akan diselesaikan pada masa terdekat dan mungkin diumumkan sehari dua lagi.

“Kita terpaksa gegas menyelesaikan masalah dengan semua parti komponen kerana harus segerakan untuk bentuk barisan Jemaah Menteri supaya diperkenan Yang di-Pertuan Agong, Sultan Abdullah Sultan Ahmad Shah dan dapat umum dalam masa dua atau tiga hari ini.

“Buat masa ini keseluruhan hampir beres dan saya akan perkemas kini. Lepas itu akan meneliti dan menelaahnya,” katanya dipetik laporan FMT hari ini.

Dalam pada itu, Anwar berkata perlu bekerja lebih dan memikul tanggungjawab yang berat selepas dilantik menjadi PM Ke-10 baru-baru ini.

“Sudah minta jadi Perdana Menteri, kena kerja lebih.

“Jadi, perdana menteri kerja lebih kurang orang lain, tidak boleh. Sebab itu kena kerja lebih sikit,” katanya lagi.

Terdahulu, akhbar The Straits Times berpengkalan di Singapura mendedahkan Anwar terpaksa menangguhkan pengumuman senarai menteri dalam pentadbirannya selepas terdapat pertikaian isu melibatkan lantikan Zahid yang memeningkan kepalanya.

Malah, laporan itu juga berkata setakat ini tiada majlis angkat sumpah barisan menteri kerajaan PH-BN dijadualkan berlangsung pada minggu ini dan mungkin diadakan pada minggu depan.

Anwar juga dilaporkan masih belum menyerahkan senarai penuh barisan Kabinetnya kepada Yang di-Pertuan Agong, kata The Straits Times lagi yang memetik sumber dalaman parti itu.

Setiausaha akhbar Anwar dalam laporan sama juga dipetik memberitahu bosnya hanya dijadualkan berada di pejabatnya sepanjang Khamis, tanpa maklumat tersedia mengenai pengumuman Kabinet.

“Keadaan sekarang tidak berubah kerana begitu banyak kumpulan yang berbeza melobi,” kata seorang pegawai PKR dalam laporan itu.


Negara Islam kecam India atas kenyataan hina Nabi Muhammad

India berdepan kemarahan diplomatik besar daripada negara majoriti Muslim selepas pegawai tertinggi dalam parti nasionalis Hindu yang memerintah membuat rujukan menghina Islam dan Nabi Muhammad.

Tindakan India itu menimbulkan tuduhan menghina Islam oleh beberapa negara Arab yang menyebabkan New Delhi bergelut untuk membendung kerosakan diplomatik.

Sekurang-kurangnya lima negara Arab telah membuat bantahan rasmi terhadap India, manakala Pakistan serta Afghanistan juga bertindak balas keras terhadap komen yang dibuat oleh dua jurucakap terkemuka dari Parti Bharatiya Janata pimpinan Perdana Menteri Narendra Modi.

Kemarahan telah mencurah-curah di media sosial, dan gesaan untuk memboikot barangan India telah muncul di beberapa negara Arab. Di dalam negara, penghinaan itu telah membawa kepada protes terhadap parti Modi.

Kenyataan kontroversi itu berikutan peningkatan keganasan yang menyasarkan minoriti Muslim India yang dilakukan oleh nasionalis Hindu yang telah dikuatkan dengan sikap berdiam diri Modi mengenai serangan sedemikian sejak pertama kali dipilih pada 2014.

Selama bertahun-tahun, penduduk India Muslim sering menjadi sasaran dalam semua hal, daripada gaya makanan dan pakaian mereka kepada perkahwinan antara agama.

Kumpulan hak asasi manusia seperti Human Rights Watch dan Amnesty International telah memberi amaran bahawa serangan boleh meningkat.

Mereka juga menuduh parti pemerintah Modi memandang sebaliknya dan kadangkala membolehkan ucapan kebencian terhadap umat Islam, yang terdiri daripada 14 peratus daripada 1.4 bilion penduduk India, tetapi masih cukup ramai untuk menjadi penduduk Islam kedua terbesar di mana-mana negara.

Parti Modi menafikan tuduhan itu, tetapi umat Islam India berkata serangan terhadap mereka dan kepercayaan mereka meningkat dengan mendadak.

Kemarahan semakin memuncak sejak minggu lalu selepas dua jurucakap, Nupur Sharma dan Naveen Jindal, membuat kenyataan spekulatif yang dilihat sebagai menghina Nabi Muhammad SAW dan isterinya Aishah.

Parti Modi tidak mengambil tindakan terhadap kedua-duanya sehingga Ahad, apabila kemarahan diplomatik tiba-tiba bermula dengan Qatar dan Kuwait memanggil duta India mereka untuk menyatakan bantahan.

BJP kemudian menggantung tugas Sharma dan mengusir Jindal dan mengeluarkan kenyataan jarang mengatakan ia “mengecam sekeras-kerasnya penghinaan terhadap mana-mana personaliti agama,” satu langkah yang disambut baik oleh Qatar dan Kuwait.

Arab Saudi dan Iran turut membuat bantahan kepada India, dan Pertubuhan Kerjasama Islam (OIC) yang berpangkalan di Jeddah berkata kenyataan kedua-dua jurucakap itu datang dalam “konteks meningkatkan kebencian dan penyalahgunaan terhadap Islam di India dan amalan sistematik terhadap umat Islam.”

Kementerian Luar India pada Isnin menolak menyataan OIC sebagai “tidak wajar” dan “berfikiran sempit.”

Pada Ahad, kedutaan India di Qatar dan Kuwait mengeluarkan kenyataan mengatakan pandangan yang diutarakan tentang Nabi Muhammad SAW dan Islam bukanlah pendirian kerajaan India dan dibuat oleh “unsur pinggiran”.

Kenyataan itu berkata bahawa tindakan tegas telah pun diambil terhadap mereka yang membuat kenyataan yang menghina itu.

Kritikan dari negara-negara Islam, bagaimanapun, menunjukkan bahawa menghina Nabi Muhammad berada pada garis merah.

Kementerian Luar Qatar berkata ia mengharapkan permohonan maaf secara terbuka daripada kerajaan India, dan Kuwait memberi amaran bahawa jika dua jurucakap itu tidak dihukum, India akan melihat “peningkatan ekstremisme dan kebencian.”

Mufti Besar Oman menyifatkan ‘pencabulan yang kasar’ oleh parti Modi terhadap Islam sebagai satu bentuk “peperangan.”

Riyadh berkata kenyataan itu menghina dan menyeru India “menghormati kepercayaan dan agama.”

Masjid Al-Azhar Mesir, institusi pengajian agama Islam yang terkemuka di dunia, menyifatkan kenyataan itu sebagai “keganasan sebenar (yang) boleh menjerumuskan seluruh dunia ke dalam krisis teruk dan peperangan yang akan memakan banyak korban.”

Kenyataan yang dibuat oleh Sharma semasa program TV di India dan Jindal dalam tweet berisiko merosakkan hubungan India dengan negara Arab.

India mengekalkan hubungan kukuh dengan negara-negara Teluk, yang bergantung kepada berjuta-juta pekerja asing dari India dan tempat lain di Asia Selatan untuk berkhidmat kepada penduduk tempatan mereka yang kecil dan memacu jentera kehidupan seharian.

India juga bergantung kepada negara Teluk Arab yang kaya dengan minyak, seperti Arab Saudi, untuk menjana ekonomi yang memerlukan sumber tenaga.

Kenyataan itu juga membawa kepada kemarahan di pihak musuh dan jiran India, Pakistan, serta Afghanistan.

Pada Isnin, Kementerian Luar Pakistan memanggil seorang diplomat India dan menyampaikan “bantahan keras” Islamabad, sehari selepas Perdana Menteri Shahbaz Sharif berkata komen itu “menyakitkan hati” dan “India di bawah Modi menginjak-injak kebebasan beragama dan menganiaya umat Islam.”

Kementerian Luar India bertindak balas dengan menggelar Pakistan sebagai “pelanggar bersiri hak minoriti” dan berkata ia tidak seharusnya terlibat “dalam propaganda mencemaskan dan cuba mencetuskan ketidakharmonian kaum di India.”

Kritikan juga datang dari Kabul. Emiriah Islam Afghanistan berkata kerajaan India tidak sepatutnya membenarkan “fanatik seperti itu menghina … Islam dan mengapi-apikan perasaan umat Islam.”

Parti Modi juga menghadapi kemarahan daripada beberapa penyokongnya sendiri, tetapi ia adalah untuk alasan yang berbeza. Ramai nasionalis Hindu menyiarkan komen di media sosial yang mengatakan kerajaan tertekan di bawah tekanan antarabangsa.

Sentimen dan serangan anti-Muslim telah meningkat di seluruh India di bawah Modi. Minggu lepas, Setiausaha Negara Amerika Syarikat (AS) Antony Blinken berkata India sedang melihat “serangan yang semakin meningkat ke atas orang ramai dan tempat ibadat,” menimbulkan tindak balas daripada New Delhi, yang menggelar komen itu sebagai “tidak bermaklumat.”

Baru-baru ini, ketegangan agama semakin memuncak selepas beberapa kumpulan Hindu pergi ke mahkamah tempatan di utara bandar Varanasi untuk mendapatkan kebenaran untuk bersembahyang di masjid abad ke-17, mendakwa ia dibina dengan merobohkan sebuah kuil.

Pengkritik berkata, ketegangan ini telah diburukkan lagi oleh penyampai televisyen India semasa perdebatan sengit. – Agensi


Kerajaan UMNO-DAP Pahang teruskan agenda ‘dendam politik’

Kerajaan UMNO-DAP Pahang dibidas kerana menolak permohonan Ahli Dewan Undangan Negeri (ADUN) pembangkang (Perikatan Nasional – PN) untuk menggunakan premis awam bagi program melibatkan rakyat negeri itu.

Tindakan itu menunjukkan kerajaan negeri diterajui UMNO dan DAP sebagai tidak matang, selain disifatkan memiliki dendam politik.

Terbaharu, Majlis Daerah Maran di bawah kerajaan UMNO-DAP menolak permohonan ADUN Jengka, Shahril Azman Abd Halim Al-Hafiz untuk menggunakan Dataran Jam Bandar Tun Abdul Razak, Jengka pada 18 Februari bagi mengadakan majlis Walimah Perdana 5.0.

Shahril Azman memohon menggunakan dataran itu pada 15 Disember 2022 dan menerima jawapan pada 31 Januari lalu yang memaklumkan Majlis Daerah Maran menolak permohonan berkenaan.

Surat ditandatangani Setiausaha Majlis Daerah Maran, Mazaitun Hani Zainon, bagaimanapun tidak menyatakan sebarang sebab penolakan itu, menurut laporan akhbar rasmi PAS, Harakah.

“Saya berasa amat dukacita dengan apa yang berlaku, kerana pasangan pengantin yang akan melangsungkan Majlis Walimah tersebut telah dinafikan hak mereka untuk menggunakan kemudahan premis awam.

“Saya kecewa dengan Kerajaan Umno-DAP Negeri Pahang yang telah bertindak tanpa mengambil kira kepentingan awam melebihi dendam politik yang tidak matang.

“Kita membantu pasangan untuk berkahwin dengan perbelanjaan yang minima dan ini kerja kebajikan yang patut disokong, bukannya menyusahkan rakyat,” bidas beliau.

Kerajaan UMNO-DAP Pahang pasca PRU-15 sebelum ini juga telah bertindak membatalkan tempahan Dewan Tun Razak Temerloh bagi majlis kesyukuran anjuran PAS kawasan Temerloh.

Notis pembatalan saat akhir kurang 24 jam sebelum majlis pada 14 Disember tahun lalu itu, memaksa PAS Temerloh memindahkan majlis berkenaan ke lokasi lain iaitu ke pekarangan Surau Al-Khairiah, Seberang Temerloh.

Nasib seumpama turut dialami PAS kawasan Maran apabila tempahan Dewan Jubli Perak dan Dewan Arena Chenor bagi majlis khatan dan tayangan skrin besar perlawanan akhir Piala Dunia, turut dibatalkan.

Majlis sepatutnya berlangsung pada 18 Disember 2022 itu bagaimanapun tetap diteruskan dengan berpindah lokasi ke pekarangan kediaman Ahli Parlimen Maran pada tarikh sama.


Thailand kesan penularan tempatan pertama varian Omicron

Thailand mengesan penularan tempatan pertama jangkitan Covid-19 varian Omicron di wilayah Kalasin di timur laut Thailand.

Jurucakap pasukan petugas Covid-19 negara itu, Apisamai Srirangsan memaklumkan daripada kluster tersebut, terdapat lebih 21 jangkitan baharu yang dikesan.

“Jangkitan tersebut berpunca daripada pasangan yang melakukan perjalanan dari Belgium melalui program ‘Test & Go’ negara itu, yang mengecualikan kuarantin kepada ketibaan pelancong lengkap divaksin.

“Sebelum ini, kedua-dua individu tersebut diuji negatif Covid-19 sebelum melakukan perjalanan dan selepas tiba di Thailand pada awal Disember lalu.

“Namun, pada 15 Disember lalu, mereka mula mengalami simptom dan disahkan positif serta kemudiannya dikesan memiliki varian Omicron,” jelasnya.

Pengumuman tersebut dibuat ketika ibu kota Thailand, Bangkok membatalkan semua sambutan sempena Tahun Baharu tajaan kerajaan.

Tetapi, acara bunga api yang dianjurkan oleh pusat beli-belah masih diteruskan dan pengunjung perlu menunjukkan bukti vaksinasi dan keputusan negatif ujian antigen untuk menghadiri acara tersebut.

Selain itu, kementerian kesihatan sebelum ini juga ada memaklumkan bakal mengenakan suntikan dos penggalak keempat untuk kakitangan perubatan.

Sehingga kini, Thailand berjaya mengesan 205 jangkitan melibatkan Omicron, yang kebanyakannya dikesan dalam kalangan ketibaan asing dan daripada angka itu, 25 lain dijangkiti varian itu daripada mereka yang tiba dari luar negara.

Pegawai Kanan Kesihatan, Supakit Sirilak memakluman dalam satu taklimat berita, kelompok penularan melibatkan rakyat tempatan di selatan negara itu masih dalam siasatan.

“Isnin lalu, Thailand melaporkan penularan tempatan pertama varian Omicron dan kemudian melaksanakan semula perintah kuarantin untuk ketibaan asing termasuk pelancong lengkap divaksin.

“Manakala, bagi program ‘Sand-Box’ turut akan mengkehendaki pelancong untuk kuarantin di pulau peranginan Phuket selama tujuh hari kekal dilaksanakan.

“Kita perlu melaksanakan kembali tindakan perlindungan dengan teliti bagi memperlahankan penularan ini sebanyak mungkin,” jelas Supakit.

Semalam, Thailand merekodkan lebih 2,532 kes baharu dan 22 kematian akibat jangkitan Covid-19, menjadikan angka kumulatif di negara itu mencecah 2.2 juta dengan 21,580 korban sejak tahun lalu.

Setakat ini, sekitar 62 peratus daripada 72 juta populasi yang menetap di negara itu sudah lengkap menerima dua dos suntikan vaksin.


‘Dine in’ bahaya jika dibenarkan juga semasa PKP, kata Annuar

Kementerian Wilayah Persekutuan memutuskan tidak membenarkan sebarang aktiviti ‘dine-in’ (makan dalam restoran) di Kuala Lumpur sepanjang tempoh Perintah Kawalan Pergerakan (PKP) berjalan memandangkan ia berisiko tinggi dan boleh menjadi punca kepada penularan Covid-19.

Menterinya, Tan Sri Annuar Musa berkata, keputusan itu dibuat setelah mendapat nasihat daripada Ketua Pengarah Kesihatan Tan Sri Noor Hisham Abdullah.

“Kita dapat banyak permohonan untuk mengekalkan ‘dine in’ tetapi setelah berbincang panjang lebar dengan laporan termasuk yang dibentangkan oleh ketua pengarah kesihatan, di mana antara insiden jangkitan paling banyak berlaku adalah di restoran melalui amalan dine in jadi untuk tujuan PKP selama dua minggu ini tidak dibenarkan bermula esok sehingga 20 Mei,” katanya dalam satu sidang media hari ini.

Wilayah Persekutuan Kuala Lumpur serta beberapa daerah dan mukim di Terengganu, Johor dan Perak akan diletakkan di bawah PKP bermula esok hingga 20 Mei.

Katanya lagi, perniagaan restoran, kedai, gerai makan , peniaga kendera saji (food truck), penjaja di tepi jalan, penjaja yang beredar, medan selera, pusat penjaja, gerai-gerai makan di tepi jalan serta kiosk dibenarkan untuk terus beroperasi di Kuala Lumpur.

“Mereka ini boleh berniaga dalam tempoh antara jam 6 pagi sehingga 12 malam dalam tempoh bulan Ramadan ini,” jelasnya.

Dalam pada itu bazar Ramadan katanya, dibenarkan untuk terus beroperasi cuma hanya dalam tempoh lima jam iaitu dari pukul 3 petang sehingga 8 malam.

“Sementara bazar Aidilfitri boleh dibuka selama 12 jam bermula jam 10 pagi sampai 10 malam,” katanya.

Selain Kuala Lumpur dine in juga tidak dibenarkan di Selangor.

Menteri Besar Selangor, Datuk Seri Amirudin Shari berkata dine in tidak dibenarkan kerana pemantauan mendapati lokasi-lokasi itu menjadi punca perkumpulan.


NGO lapor SPRM berhubung dakwaan rasuah seks libatkan Exco Melaka

Suruhanjaya Pencegahan Rasuah Malaysia (SPRM) digesa menyiasat dakwaan rasuah seks melibatkan seorang Ahli Majlis Mesyuarat Kerajaan Negeri (Exco) Melaka dengan seorang wanita yang tular baru-baru ini.

Sebuah pertubuhan bukan kerajaan, Solidariti Anak Muda Malaysia (SAMM) hari ini membuat laporan kepada SPRM Melaka berhubung pendedahan yang tular dalam media sosial yang didakwa melibatkan tawaran seks bagi mendapatkan projek di negeri tersebut.

Wakilnya, Mohd Zamri Abu Bakar dalam laporan kepada SPRM meminta supaya siasatan dibuka dengan segera terhadap Exco Melaka tersebut.

“Hari ini saya bagi pihak warga negeri Melaka tampil ke SPRM membuat laporan dan mendesak SPRM bertindak segera memulakan siasatan.

“Untuk makluman semua bermula 25 April 2023 di media sosial facebook akaun bernama Zaharin Mohd Yassin (https://www.facebook.com/amir.malaya.796 ) dan che’GuBard Original (https://www.facebook.com/ChegubardOriginal ) telah memuat naik banyak maklumat berupa bukti gambar, cetakan skrin telefon dan video yang mengaitkan Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin dengan skandal rasuah seks.

“Dari bukti bukti yang dimuat menunjukkan Exco terbabit punya hubungan dengan seorang perempuan yang menawarkan khidmat seks bagi mendapat bayaran. Di mana Exco itu dikehendaki membayar sehingga RM15,000 sebulan kerana khidmat seks yang diberikan. Ini jelas boleh disabitkan kesalahan yang boleh dituduh mengikut Seksyen 372(1) (f) Kanun Keseksaan.

“Jika sabit kesalahan, tertuduh boleh dikenakan hukuman penjara hingga tempoh 15 tahun, sebatan dan denda. Manakala lelaki terbabit boleh disabit kesalahan Seksyen 372 (B) Kanun keseksaan yang boleh dihukum penjara selama tempoh tidak melebihi satu tahun, atau denda, atau dengan kedua- duanya,” katanya dalam sidang media selepas membuat laporan di SPRM Melaka hari ini.

Mohd Zamri mendakwa terdapat elemen rasuah dalam pendedahan skandal seks yang tular di media sosial baru-baru ini.

“Namun dalam pendedahan itu jelas wujud elemen rasuah yang sangat besar di mana perempuan itu telah pun memberikan khidmat seks bagi tujuan mendapatkan projek untuk ‘uncle’ nya dan watak yang dikatakan Exco Kerajaan Negeri itu turut berjanji memberikan projek demi mendapatkan layanan seks,” katanya lagi.

Mohd Zamri berkata perkara tersebut perlu disiasat pihak SPRM bagi mendapatkan cerita sebenar dan menyatakan kekecewaan terhadap Ketua Menteri Melaka, Datuk Seri Ab Rauf bin Yusoh kerana membela seorang Exco tersebut.

“Kenyataan Ketua Menteri Melaka YAB Datuk Seri Ab Rauf bin Yusoh yang disiarkan beberapa media semalam turut sangat mengecewakan apabila dia menyebut dia tidak mahu menafikan (peduli) perkara itu terjadi atau tidak namun dia menyifatkan ia sebagai fitnah yang boleh dikenakan kepada sesiapa sahaja.

“Maka timbul persoalan adakah Kerajaan Melaka hari ini tidak kisah mengenai integrity termasuk wujud rasuah seks tetapi akan terus membela dan melindungi pelaku?

“Semua sangat jelas dan jika SPRM pun gagal bertindak maka sesuatu sangat tidak kena sedang berlaku,” katanya lagi.


TUDM perlu berkembang ikut zaman, titah Yang di-Pertuan Agong

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah pembangunan kapasiti warga Tentera Udara Diraja Malaysia (TUDM) dan transformasi keupayaan perlu bergerak seiringan dalam membentuk sebuah angkatan udara masa hadapan berwibawa.

Seri Paduka bertitah peranan TUDM sebagai tonggak utama dalam mempertahankan ruang angkasa negara diibaratkan sebagai sebuah perisai yang melindungi rakyat dan segenap kemakmuran negara.

Titah Al-Sultan Abdullah, bagi membangunkan keupayaan kuasa udara sebagai sebuah perisai yang terus gagah di angkasa raya menangkis dan melindungi tanah air pada sebilang masa, ia memerlukan pembentukan warga udara berkapasiti tinggi.

“Ia turut menuntut pembangunan keupayaan peralatan seiring dengan arus kemodenan teknologi semasa. Warga TUDM hendaklah diterap dengan kemahiran yang mampan sejajar dengan evolusi pembangunan kapasiti.

“Pada hemat beta, peningkatan keupayaan warga udara berasaskan teknologi akan dapat memacu ke arah pembentukan modal insan berimpak tinggi dan pada masa sama, pemantapan jasmani dan rohani. Di samping itu, memperkasa jati diri setiap warga udara sewajarnya terus diberikan tumpuan,” titah baginda menurut Bernama.

Seri Paduka bertitah demikian ketika mencemar duli berangkat ke Istiadat Perbarisan Hari Ulangtahun TUDM Ke-64 di Pangkalan Udara Subang, dekat sini hari ini.

Titah Seri Paduka perkara ini adalah penting agar warga udara sentiasa berpegang teguh kepada disiplin dan etika ketenteraan serta memiliki sifat terpuji yang unggul.

Al-Sultan Abdullah bertitah bagi memastikan TUDM sentiasa berkembang mengikut peredaran zaman, keupayaan pertahanan udara perlu juga melalui transformasi secara menyeluruh dan holistik selari dengan perkembangan teknologi ketenteraan semasa.

“Aplikasi teknologi terkini bukan sahaja terhad kepada peningkatan keupayaan pesawat terbang malahan ia juga perlu meliputi peningkatan keupayaan kejuruteraan, logistik, latihan dan pengurusan ruang udara.

“Semua ini adalah demi mendukung pertahanan komprehensif negara dan memperkukuh perkongsian berwibawa di peringkat serantau dan antarabangsa,” titah baginda.

Yang di-Pertuan Agong juga menzahirkan keyakinan menerusi pembangunan kapasiti warga udara dan transformasi keupayaan sejajar dengan teknologi terkini, TUDM sebagai sebahagian daripada elemen pertahanan negara akan dapat menjamin kesejahteraan, kestabilan, keamanan dan kelangsungan ekonomi negara tercinta.

“TUDM kini semakin megah berperanan sebagai sebuah perisai kedaulatan negara serta turut cemerlang dalam pelbagai inisiatif kerjasama serantau dan antarabangsa terutamanya dalam mendepani krisis kemanusiaan,” titah baginda.

Titah Al-Sultan Abdullah, TUDM kini berada di atas landasan tepat menuju ke arah pembentukan sebuah angkatan udara masa hadapan yang berspektrum penuh.

Seri Paduka Baginda turut mengingatkan bahawa semua ini tidak akan dapat dicapai tanpa pelbagai usaha dan pengorbanan yang telah dicurahkan oleh para panglima, barisan kepimpinan, perwira dan perajurit TUDM sepanjang 64 tahun lepas.

Yang di-Pertuan Agong juga menzahirkan ucapan terima kasih kepada bekas barisan kepimpinan dan veteran TUDM yang telah berkorban jiwa dan raga demi negara tercinta.